Martabatkan tamadun Melayu, ISMA Johor sedia jadi rakan sinergi kerajaan negeri

BANGI, 20 Rabiulawal 1442H, Jumaat – Ikatan Muslimin Malaysia (ISMA) Johor menyatakan kesediaan untuk memainkan peranan sebagai rakan sinergi dalam membantu keberhasilan Pelan Induk Pusat Tamadun Melayu Antarabangsa yang dilancarkan Menteri Besar, Datuk Hasni Mohammad pada 8 Oktober lepas.

Difahamkan, pelan itu mempunyai sembilan teras strategik yang merangkumi semua aspek penting dalam pembangunan dan pemerkasaan Tamadun Melayu Johor.

Sembilan aspek berkenaan adalah Institusi Islam dan Kesultanan Melayu; ekonomi Melayu; iltizam politik; Bahasa dan Persuratan Melayu; Pelancongan Warisan dan Budaya; warisan budaya Johor, pendidikan dan pengislahan awam, pustaka warisan digital dan kepemimpinan Melayu Johor.

Menyambut baik pelan itu, Ketua Perhubungan ISMA Johor, Haji Mohd Tahir Hamdan berkata, usaha pemerkasaan warisan tamadun Melayu ini selaras dengan hasrat ISMA ketika mengetengahkan slogan ‘Menebus Kedaulatan Menjulang Peradaban’ dalam kesinambungan perjuangan mereka.

“Kita menyokong Pelan Induk Johor sebagai Pusat Tamadun Melayu Antarabangsa 2021-2025 yang telah dilancarkan oleh Menteri Besar Johor pada 8 Oktober yang lalu. Ini sememangnya sesuatu usaha yang sangat baik dalam memperkasa warisan tamadun Melayu.

“Melihat kepada Pelan Induk ini yang berpaksikan kepada sembilan teras utama, ianya akan menjadi pencetus kepada generasi akan datang untuk meneruskan dan memperkasakan lagi tamadun Melayu khususnya di Johor,” katanya dalam kenyataan, hari ini.

Mengambil contoh teras ketujuh dalam pelan itu – pendidikan dan pengislahan awam – Tahir berkata, ia dilihat sebagai teras yang menonjol dalam tamadun Johor khususnya pendidikan berasaskan Islam.

Jelasnya, jika melihat kepada sejarah pendidikan di Johor, ianya bermula pada tahun 1918 dengan tertubuhnya Sekolah Al-Quran atas titah Almarhum Sultan Abu Bakar pada ketika itu.

“Sekolah tersebut telah berkembang dengan pesat sehingga tertubuhnya Sekolah Rendah Agama Bersepadu (SRAB) pada tahun 1999 yang mendapat sambutan hebat dari rakyat Johor.

“Sehingga kini sekolah agama kerajaan negeri Johor mempunyai seramai 580,000 pelajar dan 50,000 orang tenaga pengajar dan itu merupakan kekuatan yang ada pada Johor.

“Kita mengharapkan pelan induk ini dapat dijayakan dan ISMA Johor bersedia memainkan peranannya sebagai rakan sinergi dalam membantu keberhasilan pelan tersebut,” katanya.


PAS belum muktamad jumlah kerusi ditandingi

KUALA LUMPUR, 8 Safar 1444H, Isnin – PAS masih belum memuktamadkan jumlah kerusi Parlimen yang akan ditandingi parti itu dalam Pilihan Raya Umum ke-15 (PRU15), kata Timbalan Presiden PAS, Datuk Seri Tuan Ibrahim Tuan Man.

Beliau berkata, segala keputusan berkenaan jumlah kerusi yang bakal ditandingi PAS akan dibincangkan terlebih dahulu di peringkat parti itu.

“Itu bukan jumlah kerusi kami bertanding, itu kerusi yang kami pantau (80 kerusi). Jumlah kerusi kami akan bincang di peringkat parti. Perikatan Nasional (PN) belum putuskan (kawasan parti bertanding), bagaimanapun setiap parti akan buat pemantauan kerusi-kerusi yang kami rasa boleh menang,” katanya.

Tuan Ibrahim berkata demikian kepada pemberita bagi mengulas sama ada sasaran PAS bertanding 80 kerusi Parlimen pada PRU15 sudah dibincangkan dengan PN ataupun tidak.

Semalam, Pengarah Pilihanraya PAS Pusat, Datuk Seri Muhammad Sanusi Md Nor memaklumkan PAS menyasarkan untuk bertanding di 80 kerusi Parlimen pada PRU15.

Menteri Besar Kedah itu berkata, jumlah tersebut sekali ganda berbanding 40 kerusi ditandingi pada PRU14 dan pihaknya sedang menganalisa kawasan yang mencapai indeks pencapaian utama (KPI) untuk berada dalam senarai 80 kerusi Parlimen yang disasarkan. – Bernama


Jangan takut! Tun M ajak orang bukan Melayu sokong Tanah Air

BANGI, 29 Muharam 1444H, Sabtu – Orang bukan Melayu tidak perlu risau dengan kehadiran Gerakan Tanah Air (Tanah Air) dalam demografi politik negara.

Meskipun gerakan tersebut ditubuhkan khas bagi membela nasib orang Melayu yang semakin tersisih di tanah air sendiri.

Pengerusinya, Tun Dr Mahathir Mohamad menjelaskan, sejarah menyaksikan bagaimana pemerintahan orang Melayu yang adil memberi manfaat besar kepada kaum lain.

“Kita sanggup kongsi negara kita dengan orang lain tetapi perkongsian itu hendaklah secara adil, kita (orang Melayu) hanya meminta bahagian kita sahaja.

“Kaum-kaum lain tidak perlu takut kepada gerakan kita walaupun gerakan kita ini terhad kepada orang Melayu sahaja.

“Tak perlu takut kerana kita lihat pemerintahan orang Melayu memberi kejayaan kepada orang bukan Melayu juga,” katanya.

Beliau berkata demikian ketika berucap dalam Majlis Perasmian Impian Nasional 2040 oleh parti BERJASA, hari ini.

Yang turut hadir Presiden BERJASA, Ustaz Zamani Ibrahim dan Presiden Ikatan Muslimin Malaysia (ISMA), Ustaz Muhammad Fauzi Asmuni.

Dr Mahathir sekali menegaskan, Tanah Air bersifat eksklusif kerana tidak kerjasama dengan individu perasuah, penyagak dan mereka yang tamakkan kuasa.

Katanya, gerakan ini bukan pemecah orang Melayu sebaliknya berusaha kuat mencantumkan penduduk majoriti yang mencakupi 70 peratus rakyat di Malaysia.

Oleh disebabkan itu, katanya lagi, Tanah Air tidak menamakan calon Perdana Menteri demi menjaga keharmonian dalam matlamat memenangi Pilihan Raya Umum ke-15 (PRU15).

“Perjuangan untuk menjayakan orang Melayu adalah sama dengan perjuangan untuk menjayakan agama Islam.

“Hilang Melayu, lumpuh Melayu di negara ini bermakna bahawa Islam juga akan hilang, akan lumpuh,” katanya.

Dalam masa sama, beliau yakin Tanah Air diterima rakyat khusus bagi mereka yang kecewa dengan senario politik mementingkan duit poket sendiri sahaja.

Katanya, mereka yang menyertai Tanah Air adalah pejuang bumi Melayu yang dimerdekakan melalui keringat dan titisan darah orang terdahulu.

“Kita mahu Malaysia ini jadi sebuah negara yang cantik, yang ditadbir dengan baik, yang lurus, yang tidak dikuasai oleh perasuah,” katanya.


Persidangan Dewan Rakyat ditambah 2 hari

KUALA LUMPUR, 12 Rabiulakhir 1442H, Sabtu – Persidangan Dewan Rakyat bagi Mesyuarat Ketiga Penggal Ketiga Parlimen Ke-14 ditambah dua hari lagi menjadikan tempoh bersidang keseluruhan selama 29 hari dan tamat pada 17 Disember ini.

Menurut surat Pejabat Setiausaha Dewan Rakyat kepada Ahli Parlimen Jumaat lepas, pindaan berkenaan selaras Peraturan Mesyuarat 11(2) Peraturan-peraturan Majlis Mesyuarat Dewan Rakyat.

Berdasarkan peraturan berkenaan, Ketua atau Timbalan Ketua Majlis boleh mengubah tarikh-tarikh yang ditetapkan dari semasa ke semasa.

Persidangan Dewan Rakyat sebelum ini dijadual tamat pada 15 Disember dengan sesi perbahasan Belanjawan 2021 pada peringkat Jawatankuasa.

Menurut surat berkenaan, tambahan dua hari ini diperuntuk untuk pembentangan rang undang-undang dan urusan kerajaan yang lain.

Pindaan turut dibuat kepada takwim persidangan Dewan Negara yang akan bersidang mulai 16 hingga 23 Disember berbanding tarikh asal sebelum ini dari 14 hingga 23 Dis.

Menurut surat daripada Pejabat Setiausaha Dewan Negara kepada Ahli Dewan Negara, tempoh berkenaan ditetapkan Perdana Menteri Tan Sri Muhyiddin Yassin selaku Ketua Majlis Mesyuarat melalui satu surat bertarikh 11 Nov kepada Yang Dipertua Dewan Negara.

Ia selaras Peraturan Mesyuarat 10(2) dan 14(2) Peraturan-peraturan Majlis Mesyuarat Dewan Negara yang berdasarkan peraturan Mesyuarat 10(2), penetapan tarikh majlis bermesyuarat perlu ditetapkan Ketua atau Timbalan Ketua Majlis sekurang-kurangnya 28 hari sebelum permulaan tiap-tiap penggal.

Mengikut Peraturan Mesyuarat 14(2) pula, urusan kerajaan perlu diaturkan mengikut sebagaimana yang baik pada timbangan kerajaan dan diberitahu kepada setiausaha. – Bernama


Pengundi 18 tahun kurang terdedah maklumat politik sukarkan buat pilihan bertanggungjawab

Oleh Zuhayati Yazid

BANGI, 19 Syaaban 1443H, Selasa – Golongan muda yang berusia 18 tahun ke atas perlu didedahkan informasi mengenai senario politik negara bagi memberikan penjelasan yang lebih tepat selain sebagai persediaan menghadapi Pilihan Raya Umum ke-15 (PRU15) tidak lama lagi.

Penganalisis politik, Dr Mazlan Ali melihat keperluan menyalurkan maklumat yang tepat perlu dimulakan segera khusus kepada golongan yang akan terlibat dalam Undi18 dalam PRU15 depan.

“Mereka sebenarnya terlalu muda dan baharu tamat persekolahan tetapi terpaksa mengundi dalam keadaan ini menyebabkan mereka tidak berminat lagipun maklumat sebenar tidak didedahkan.

“Buktinya di Pilihan Raya Negeri (PRN) Johor peratusan golongan itu terlalu rendah berikutan mereka tiada informasi dan tiada pendedahan sebenar dalam dunia politik.

“Saya yakin sekiranya mereka diberikan maklumat yang tepat mereka boleh membuat penilaian sekali gus menjadi pengundi yang bertanggungjawab,” katanya kepada Ismaweb.net, hari ini.

Beliau berkata demikian sebagai mengulas penyertaan golongan muda iaitu pengundi berumur 18 tahun yang secara automotik didaftarkan dalam PRU15 akan datang.

Mengulas lanjut, Dr Mazlan berkata, pemimpin parti perlu bergerak aktif daripada sekarang memulakan penyebaran maklumat yang sebenar dengan cara bersesuaian.

“Orang muda hari ini cepat bosan, jadi penyebaran maklumat juga perlu diselarikan dengan keadaan terkini seperti melalui media sosial yang boleh hidangkan mereka secara mudah dan jelas.

“Tidak perlu lagi diberikan maklumat panjang seperti bahan sejarah yang perlu mereka baca, ini yang menjadikan mereka langsung tidak berminat,” katanya.

Ditanya mengenai samada orang muda mudah terpikat apabila dihidangkan dengan pelbagai imbuhan dan bantuan-bantuan tertentu bagi menarik sokongan ke arah sesebuah parti, Dr Mazlan menjelaskan, tidak mustahil ada yang terpengaruh.

Namun, katanya, tidak semua generasi muda hari ini cepat termakan gula-gula memandangkan mereka juga boleh mengetahui perkara sebenar dengan cepat dan mudah.

“Tidak nafi ada yang mudah terpengaruh tetapi saya yakin orang muda hari ini semakin bijak dan boleh membuat penilaian yang bijak,” katanya.

PRN Johor merupakan pilihan raya pertama yang melaksanakan pendaftaran automatik bagi pengundi berusia 18 tahun, berlaku pertambahan 173,177 pengundi muda antara 18 dan 20 tahun di negeri itu.

Mereka mewakili 6.67 peratus daripada jumlah keseluruhan 2,597,742 pengundi.


Vaksin calon SPM, STPM keputusan terbaik jamin keselamatan pelajar

BANGI, 8 Zulkaedah 1442H, Sabtu – Keselamatan pelajar sebelum menduduki peperiksaan dijamin susulan keputusan kerajaan untuk memberi vaksin kepada calon Sijil Pelajaran Malaysia (SPM) dan Sijil Tinggi Persekolahan Malaysia (STPM).

Lantaran itu, Presiden Ikatan Guru-Guru Muslim Malaysia (i-Guru), Ustaz Mohd Azizee Hasan berkata, pelajar akan berasa yakin dan selamat bagi meneruskan pembelajaran di sekolah.

Menyifatkan pemberian vaksin itu sebagai langkah tepat, Ustaz Mohd Azizee berkata, isu keciciran dalam pembelajaran juga dapat dielakkan terutamanya bagi golongan kurang berkemampuan menyediakan kemudahan Pembelajaran dan Pengajaran di Rumah (PdPR).

“Ini merupakan satu berita baik kepada pelajar SPM dan STPM tahun ini. Sekolah dapat dibuka awal dan menjadikan pelajar SPM atau STPM lebih bersedia menghadapi peperiksaan.

“Kita faham PdPR banyak memberi kesan dari segi motivasi dan keletihan serta kekangan internet,” katanya seperti dilapor Sinar Harian.

Beliau turut mencadangkan supaya suntikan vaksin dapat diutamakan di kawasan berisiko tinggi khususnya zon merah dan diperluas ke seluruh negara pada kadar segera.

Terdahulu, Menteri Sains, Teknologi dan Inovasi (MOSTI), Khairy Jamaluddin Abu Bakar berkata, calon SPM dan STPM bakal menerima suntikan vaksin akhir bulan depan.

Katanya, suntikan dos pertama vaksin Pfizer-BioNTech itu akan diadakan di sekolah.

Sebelum ini, Menteri Kanan Pendidikan, Senator Datuk Dr Mohd Radzi Md Jidin berkata, Jawatankuasa Petugas Khas Imunisasi COVID-19 (CITF) bersetuju untuk memberikan vaksin kepada pelajar kelas peperiksaan tahun ini.

Tambah Radzi, cadangan itu telah diusahakan oleh Kementerian Pendidikan Malaysia (KPM) bagi memastikan pelajar-pelajar berkenaan diberi keutamaan.


Penyelidik kenal pasti lebih 380 pusat tahanan Uyghur di Xinjiang

SYDNEY, 8 Safar 1442H, Sabtu – Pangkalan data ‘kem pendidikan semula’ yang kejam dan terbesar di China berjaya dipetakan oleh sepasukan penyelidik Australia.

Institut Dasar Strategik Australia (ASPI) melaporkan, mereka mengenal pasti lebih daripada 380 tapak di wilayah Xinjiang, yang digunakan untuk menahan ratusan ribu penduduk Uyghur di barat China.

Di antara perkara dikesan adalah rangkaian penjara yang luas dan kilang terletak di sebelah kem, kemungkinan tahanan dijadikan buruh paksa.

ASPI juga mendapati bahawa, kerajaan China telah memudahkan pemindahan besar-besaran Uyghur dan etnik minoriti lain dari wilayah barat ke kilang di seluruh negara.

“Etnik Uyghur bekerja di kilang yang berada dalam rantaian bekalan sekurang-kurangnya 83 jenama terkenal dunia dalam sektor teknologi, pakaian dan automotif termasuk Apple, BMW, Gap, Huawei, Nike, Samsung, Sony dan Volkswagen,” dakwa laporan itu.

Para penyelidik menyusun semula model tiga dimensi (3D) seperti bagaimana rupa kemudahan itu dan mengkategorikannya daripada tahap keselamatan paling rendah iaitu tahap satu hingga tertinggi iaitu tahap empat.

Untuk melakukannya, penyelidik menggunakan analisis imej satelit, catatan tender pembinaan dan laporan langsung oleh aktivis serta wartawan yang pernah berada di lapangan.

“Secara visual semuanya kelihatan serupa dengan seni bina yang berbeza tembok tinggi, pelbagai lapisan penghalang perimeter, menara pengawal, puluhan blok penjara, tidak ada perkarangan latihan luar untuk tahanan, pintu masuk jambatan tunggal untuk pengawal ke dinding perimeter,” kata laporan itu.

Tindakan keras terhadap penduduk Islam meningkat dengan ketara sejak 2017, susulan siri serangan keganasan di Wilayah Pentadbiran Khas.

Parti Komunis China pada awalnya menafikan kewujudan kem pendidikan semula yang digunakan untuk menindas etnik minoriti dan menyekat pandangan agama mereka.

Bagaimanapun, dalam menghadapi bukti yang semakin meningkat bahawa Uyghur menjadi sasaran pengawasan besar-besaran, penahanan sewenang-wenangnya, indoktrinasi paksa, perbicaraan dan penyeksaan yang tidak adil, kerajaan China terpaksa mengakui. – Agensi


Harga barangan naik: Kerajaan perlu tegas tangani orang tengah

Oleh Zuhayati Yazid

BANGI, 3 Jamadilawal 1443H, Rabu – Berusaha mempertingkatkan sekuriti makanan selain beralih kepada sistem pertanian pintar diyakini mampu mengurangkan kebergantungan negara terhadap barangan import.

Ianya bukan sahaja memberi kesan baik daripada aspek menampung keperluan penduduk, malah meringankan beban kehidupan yang ditanggung rakyat ketika ini.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali berkata, punca harga melambung tinggi adalah disebabkan kebergantungan terhadap barangan yang diambil dari luar negara.

Selain masalah orang tengah yang mengaut keuntungan berlebihan juga menjadi salah satu sebab kepada berlakunya perkara seperti ini, katanya lagi.

“Sebab itu salah satu cara untuk kurangkan kebergantungan kepada barangan import adalah kita sendiri perlu sediakan untuk keperluan rakyat kita dengan tingkatkan sekuriti makanan.

“Perlu galakkan golongan muda sertai bidang pertanian untuk keperluan negara dan keadaan itu mampu untuk kerajaan kurangkan kebergantungan terhadap barangan dari luar.

“Namun sayangnya tidak ramai yang berminat walaupun pelbagai inisiatif diberikan kerajaan,” katanya kepada Ismaweb.net, hari ini.

Beliau berkata demikian sebagai mengulas isu kenaikan harga barangan yang meningkat sejak kebelakangan ini terutama selepas pelaksanaan Perintah Kawalan Pergerakan (PKP).

Mengulas lanjut, Prof Nuradli berkata, harga komoditi seperti hasil perlombongan serta minyak turut mempengaruhi harga pasaran disebabkan oleh kos pengeluar yang semakin meningkat.

“Keadaan itu memberi kesan kepada rakyat yang akan menjadi mangsa dengan kenaikan harga apabila pengeluar terpaksa menaikkan harga barangan selepas barang yang mereka peroleh itu berlaku kenaikan harga,” katanya.

Sehubungan itu, beliau meminta kerajaan melakukan pemantauan tegas bagi mengelak ada pihak mengambil kesempatan pada ketika rakyat dalam kesempitan.

Pada masa sama, beliau melihat inisiatif ‘Program Jualan Keluarga Malaysia’ yang menawarkan barangan asas lebih murah antara 30 hingga 50 peratus membantu rakyat terutama golongan M40 dan B20.


Sidang pertama Parlimen lancar, lulus RMK12, 3 RUU

KUALA LUMPUR, 7 Rabiulawal 1443H, Khamis – Mesyuarat Pertama Penggal Ke-14 Dewan Rakyat, yang pertama di bawah kerajaan pimpinan Perdana Menteri Datuk Seri Ismail Sabri Yaakob, berakhir pada Selasa setelah 17 hari bersidang.

Walaupun negara masih berada dalam situasi pandemik COVID-19, persidangan yang dijalankan dengan prosedur operasi standard (SOP) yang ketat dengan saringan RTK-AG Saliva Test dibuat dua kali seminggu, berjalan lancar dan bebas daripada penularan COVID-19.

Yang Dipertua Dewan Rakyat Datuk Azhar Azizan Harun turut melahirkan rasa syukur, kerana tiada jangkitan atau kluster dalam Parlimen dan hanya dilaporkan sembilan kes yang berpunca daripada komuniti, malah dua hari terakhir persidangan Ahli Parlimen dibenar berucap tanpa memakai pelitup muka.

Persidangan yang dimulakan dua hari selepas sambutan ulang tahun ke-62 Parlimen itu juga mencatat sejarah, apabila menyaksikan termeterainya Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH) di bangunan Parlimen.

MoU yang ditandatangani Ismail Sabri dan ketua-ketua parti pembangkang dari PH itu adalah bagi membentuk satu kerjasama dwipartisan dengan menjulang semangat Keluarga Malaysia.

Persidangan kali juga menyaksikan kurangnya ‘drama’ Dewan Rakyat apabila rata-rata Ahli Parlimen baik di blok kerajaan mahu pun pembangkang, mengambil kesempatan ini untuk membawa masalah rakyat dan kawasan masing-masing ketika berbahas, mahu pun semasa bertanya soalan kepada menteri.

Antara perkara yang banyak ditimbulkan adalah isu-isu mengenai pengangguran, bantuan kepada rakyat, pasca COVID-19, transformasi Parlimen, pemulihan ekonomi, masa depan pendidikan negara, capaian internet berkelajuan tinggi dan perkara-perkara berkaitan Sabah dan Sarawak, terutama membabitkan Perjanjian Malaysia 1963 (MA63) dan Lebuhraya Pan Borneo.

Persidangan Penggal Ke-14 yang dirasmikan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 13 September, turut menyaksikan pembentangan Rancangan Malaysia Ke-12 (RMK12) yang menjadi landasan hala tuju pembangunan lima tahun negara oleh Ismail Sabri pada 27 September.

Rancangan Malaysia bagi tempoh 2020 hingga 2025 itu diluluskan Khamis lepas dengan suara terbanyak selepas dibahas 106 Ahli Parlimen dan melalui sesi penggulungan oleh 27 kementerian.

Turut diluluskan dengan suara terbanyak pada persidangan kali ini adalah tiga Rang Undang-undang iaitu Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19)) (Pindaan) 2021; Kumpulan Wang Amanah Negara (KWAN) (Pindaan) 2021; dan Levi Keuntungan Luar Biasa (Pindaan) 2020.

Selain itu lima Rang Undang-undang dibentang untuk bacaan pertama iaitu Kumpulan Wang Amanah Negara (KWAN) (Pindaan) 2021; Perbadanan Insurans Deposit Malaysia (Pindaan) 2021; Perihal Dagangan (Pindaan) 2021; Pemuliharaan Hidupan Liar (Pindaan) 2021; Harta Pusaka Kecil (Pembahagian) (Pindaan) 2021; dan Ordinan Peguam Bela (Sabah) (Pindaan) 2021.

Persidangan Dewan Rakyat kali ini turut menerima Laporan Ketua Audit Negara 2019 Siri 2, yang menyaksikan Jawatankuasa Kira-kira Wang Negara (PAC) Parlimen akan menjalankan prosiding terhadap 25 isu bersifat punitif, yang dilaporkan di dalam dokumen berkenaan.

Turut mencuri tumpuan pada persidangan ini ialah usul pemilihan Timbalan Yang Dipertua Dewan Rakyat yang pada asalnya disenaraikan dalam Aturan Urusan Mesyuarat ekoran peletakan jawatan Datuk Seri Azalina Othman Said sebagai Timbalan Yang Dipertua Dewan Rakyat pada 23 Ogos lepas.

Bagaimanapun, Azalina membuat kejutan apabila muncul mempengerusikan sementara persidangan Dewan Rakyat pada sesi petang hari ketiga, dengan memberi penjelasan beliau diminta Azhar untuk berbuat demikian mengikut Perkara 7 (3) Peraturan Mesyuarat Dewan Rakyat.

“Saya turut ingin ucapkan terima kasih kepada Datuk Seri Azalina Othman Said yang sudi pengerusikan sementara beberapa kali sepanjang persidangan ini. Kesediaan beliau amat saya hargai,” kata Azhar pada hari akhir persidangan.

Bagaimanapun suasana agak panas pada penghujung persidangan apabila Ketua Pembangkang Datuk Seri Anwar Ibrahim beberapa kali memohon supaya Dewan Rakyat membahaskan usul Kertas Pandora, tetapi ditolak oleh Yang Dipertua Dewan Rakyat atas alasan ia tidak perlu disegerakan sehingga memaksa persidangan itu mengetepikan urusan-urusan yang telah ditetapkan Aturan Urusan Mesyuarat.

Usul untuk mengungkaikan Ordinan-ordinan Darurat yang sepatutnya dibentang dan dibahas mengikut Aturan Urusan Mesyuarat Dewan Rakyat pada hari terakhir persidangan pula, dibawa ke persidangan akan datang.

Mengikut takwim, Mesyuarat Kedua Penggal Ke-14 Dewan Rakyat selepas ini dijadual diadakan selama 32 hari bermula 25 Okt dengan pembentangan Belanjawan 2022 akan diadakan pada 29 Oktober ini. – Bernama


Lepas UEC, SJKC bimbang kerajaan kompromi isu kebun haram: ISMA

KITA memerhati rapat isu penerokaan tanah secara haram penanaman durian di Raub, Pahang serta segala gelagat pihak yang terlibat termasuklah ahli-ahli politik.

Isu ini mula menjadi kegusaran dan menimbulkan pelbagai tanda tanya dalam kalangan rakyat kerana isu ini terbongkar selepas 40 tahun, melibatkan tanah seluas ribuan ekar dan ratusan ‘pekebun’ haram. Bagaimanakah kegiatan sebesar ini boleh terlepas hanya selepas puluhan tahun?

Apakah wujudnya salahguna kuasa atau ‘deal’ belakang tabir antara pihak berkuasa dengan pengusaha-pengusaha tanaman durian ini selama puluhan tahun ini? Kita desak SPRM siasat secara serius akan segala kemungkinan dan ruang yang boleh berlaku.

Selain itu, kita mahu tanya juga, apakah ada terlibatnya ahli-ahli perniagaan warganegara China dalam isu ini? Segalanya nampak sungguh tersusun cantik, lebih-lebih lagi ianya melibatkan tanah ribuan ekar. Tidak mungkin ianya diusahakan oleh pekebun-pekebun kecil semata-mata, seperti yang dilihatkan kepada kita. Mungkin di sini pihak imigresen juga boleh siasat dan campur tangan.

Isu ini menjadi lebih menarik apabila parti-parti politik Cina mula campurtangan dan berlumba-lumba menjuarai isu dengan membela pekebun-pekebun haram ini. Mereka asak kiri dan kanan, iaitu dengan menekan menggunakan parti cina di pihak pembangkang dan melobi menggunakan parti cina di pihak kerajaan, dan akhirnya dilengkapi dengan desakan NGO-NGO Cina.

Maka, kita bimbang kerajaan akan berkompromi lagi dengan desakan mereka lebih-lebih lagi semua parti politik sedang cuba menagih sokongan masyarakat Cina kerana PRU-15 sudah semakin hampir. Lihat sahaja bagaimana kerajaan berkompromi dengan UEC, janji pembinaan lebih banyak SJKC baharu dan jaminan untuk mengekalkan sistem sekolah vernakular.

Dalam isu penerokaan tanah secara haram sebegini, jika ‘dihalalkan’, saya bimbang banyak tanah lain boleh ‘dihalalkan’ menggunakan modus operandi yang sama. Berapa banyak lagi tanah yang akan hilang nanti?

Oleh itu, kita menyeru rakyat agar terus cakna akan isu-isu semasa lebih-lebih lagi PRU sudah semakin hampir kerana banyak keputusan yang salah boleh dihalalkan atas nama percaturan politik.

Haji Aminuddin Yahaya
Presiden Ikatan Muslimin Malaysia (ISMA)


Hina Rasulullah: Mat Sabu didesak tarik balik kenyataan

BANGI, 7 Zulhijjah 1441H, Selasa – Gerakan Islam Utama, Ikatan Muslimin Malaysia (ISMA) mendesak, Presiden Amanah, Mohamad Sabu menarik balik kenyataan yang menyamakan Nabi Muhammad ﷺ dengan pelarian.

Naib Presidennya, Prof Zainur Rashid Zainuddin berkata, kenyataan bekas Menteri Pertahanan itu umpama menghina status Rasulullah ﷺ.

“…yang menerima undangan untuk berhijrah bersama tawaran wewenang kuasa politik dan disebabkan oleh strategi dakwah Baginda ﷺ,” katanya dalam satu kenyataan hari ini.

Terdahulu, susulan sentimen antiwarga asing termasuk terhadap pelarian, Mohamad mengingatkan, bahawa tokoh-tokoh penting dalam Islam juga pernah menjadi pelarian.

Ini katanya, termasuk Nabi Muhammad ﷺ, yang harus melarikan diri dari Makkah ke Madinah setelah hidup baginda terancam.

“Sebab itulah dalam kita mengecam hal pelarian ini kita kena jaga kategori-kategori pelarian itu. Jangan dianggap kita ini lupa sejarah,  jangan kita lupa bahawa Islam itu, ditegakkan oleh para pelarian khasnya Nabi Muhammad ﷺ, yang menjadi pelarian atau berhijrah daripada Makkah ke Madinah,” katanya.


Rayuan Azmin batal saman pengundi Gombak didengar 13 April

PUTRAJAYA, 9 Jamadilakhir 1443H, Rabu – Mahkamah Rayuan akan mendengar rayuan Datuk Seri Mohamed Azmin Ali untuk membatalkan saman yang dikemukakan 10 pengundi berdaftar kawasan Parlimen Gombak terhadapnya atas dakwaan menipu dan melanggar kewajiban fidusiari sebagai Ahli Parlimen kawasan itu, pada 13 April.

Peguam N.Yohendra yang mewakili pengundi itu ketika dihubungi berkata, tarikh pendengaran rayuan tersebut ditetapkan semasa pengurusan kes di hadapan Penolong Kanan Pendaftar Nur Adilah Halid pada Isnin.

Pihak-pihak yang terlibat dalam rayuan itu dikehendaki mengemukakan hujahan bertulis mereka pada 29 Mac.

Pada 10 Jun tahun lepas, Mahkamah Tinggi Kuala Lumpur menolak permohonan Azmin untuk membatalkan saman yang difailkan 10 pengundi itu terhadapnya.

Pada hari yang sama, Hakim Mahkamah Tinggi Datuk Akhtar Tahir juga menolak permohonan pengundi berkenaan untuk memadamkan sebahagian pernyataan pembelaan Mohamed Azmin.

Pada 27 November 2020, 10 pengundi itu memfailkan saman terhadap Mohamed Azmin, Menteri Perdagangan Antarabangsa dan Industri, atas dakwaan menipu dan melanggar kewajipan fidusiari menerusi ‘Langkah Sheraton’ yang menyebabkan kerajaan Pakatan Harapan tumbang pada Februari 2020.

Dalam pernyataan tuntutan mereka, pengundi tersebut antara lain memohon pengisytiharan bahawa Mohamed Azmin selaku Ahli Parlimen Gombak, telah melanggar kewajiban fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.

Mereka menuntut ganti rugi keterlaluan dan teladan, kos dan perintah lain yang difikirkan wajar oleh mahkamah.

Pada 12 Mac tahun lepas, Mohamed Azmin memfailkan permohonan untuk membatalkan saman itu atas alasan saman tersebut tidak mendedahkan kausa tindakan yang munasabah sebaliknya mengaibkan, bersifat remeh, menyusahkan atau membawa kepada suatu penyalahgunaan proses mahkamah. – Bernama


10,961 majikan gagal patuhi Akta 446

ALOR SETAR, 6 Ramadan 1442H, Ahad – Sebanyak 10,961 atau 73.9 peratus majikan dikesan gagal mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) dalam pemeriksaan yang dijalankan oleh Jabatan Tenaga Kerja (JTK) dari 1 Februari hingga 15 April lepas.

Timbalan Menteri Sumber Manusia, Datuk Awang Hashim berkata, JTK telah menjalankan pemeriksaan ke atas 14,835 majikan di seluruh negara sepanjang tempoh berkenaan yang membabitkan 95,870 unit penginapan pekerja.

“Daripada jumlah majikan yang diperiksa, 3,874 iaitu 26.1 peratus majikan memenuhi (kriteria) kemudahan penginapan pekerja, manakala yang lain masih gagal mematuhi akta. Pemeriksaan turut dijalankan terhadap 616,216 pekerja iaitu 572,518 pekerja asing dan 43,698 pekerja tempatan.

“Sebanyak 625 kertas siasatan dibuka daripada keseluruhan pemeriksaan, melibatkan kesalahan penginapan tidak diperakui perakuan penginapan oleh Ketua Pengarah Tenaga Kerja, penginapan tidak mematuhi undang-undang pihak berkuasa tempatan (PBT) dan tidak menyediakan ruang rehat serta ruang makan kepada pekerja,” katanya selepas Majlis Tautan Kasih bersama Media Kedah di sini, malam tadi.

Awang berkata, kemudahan penginapan yang disediakan majikan sepatutnya mempunyai persekitaran selamat dan kondusif untuk setiap pekerja, sama ada warga tempatan atau warga asing berehat serta tinggal di negara ini.

“JTK memberi garis panduan, jadi kita tidak akan bertolak ansur dan akan mendakwa majikan yang gagal mematuhi akta yang ditetapkan. Setakat ini, JTK mengeluarkan 34 arahan pindah pekerja, 2,417 arahan membaiki atau menambah baik unit penginapan dan 7,885 arahan pematuhan.

“Semua majikan diharap dapat mematuhi undang-undang demi menjaga keselamatan dan nyawa pekerja mereka. Ini juga bertepatan dengan situasi semasa iaitu banyak kes positif COVID-19 berlaku dalam kalangan pekerja warga asing berikutan penginapan mereka tiada kemudahan kebersihan dan pengudaraan yang baik serta tidak terurus,” katanya. – Bernama


Ketua Penjara Gilboa digantung tugas

BAITULMAQDIS,17 Safar 1443H, Jumaat – Pihak berkuasa negara penjajah haram, Israel menggantung sementara tugas Ketua Penjara Gilboa, Freddy Ben-Sheerit.

Ia susulan insiden enam tahanan Palestin yang berjaya meloloskan diri selepas menggali lubang di bawah sinki dalam sel, penjara keselamatan tinggi, di utara negara itu.

Akhbar Haaretz memaklumkan, Pesuruhjaya Perkhidmatan Penjara Israel, Katy Perry, kemungkinan menyingkirkan Ben–Sheerit daripada daripada jawatan berkenaan.

Namun Perkhidmatan Penjara Israel (IPS) pula melaporkan menolak penyingkiran itu kerana siasatan kes masih diteruskan.

Sementara itu, Ben-Sheetrit pula berkata, beliau akan memberikan kerjasama sepenuhnya walaupun IPS menyifatkan beliau gagal menjalankan tanggungjawab.

Pada 6 September lalu, enam tahanam Palestin melarikan diri dari penjara Israel melalui terowong yang digali di bawah sinki.

Bagaimanapun, polis Israel mengesahkan kesemua tahanan ditangkap semula. – Agensi


Pengajaran dari tentera bergajah

1. KETIKA serangan Abrahah berlaku, Qurasyh lari ke bukit menyelamatkan diri mereka. Menurut Sayyid Qutb, perkara ini menunjukkan bahawa Allah berkehendakkan orang yang memelihara agama Allah itu adalah dari tangan-tangan yang bersih, bukan mereka yang menyekutukan Allah. Allah mengaktifkan sistem pertahanan yg tidak disangka iaitu datangnya burung yang memelihara rumah Allah.

2. Dengan sebab itu Rasulullah mengingatkan kita bahawa mereka yang akan membuka Constantinople adalah sebaik-baik pemerintah dan sebaik-baik tentera. Allah berkehendakkan kepada pejuang yang tulen dalam menegakkan agamaNya.

3. Penggunaan lafaz ‘kayfa’ (bagaimana) dalam ayat pertama surah al-Fil menunjukkan bagaimana Allah ingin kita melihat “bagaimana” peristiwa tersebut berlaku, bukan sekadar “apa” yang berlaku. Kita diajak berfikir akan “bagaimana” tentera bergajah tewas dengan batu-batu kecil yang dibawa oleh burung yang jauh lebih ringan dan kecil dari gajah yang berat.

4. Menurut Ibn Ishaq, Abrahah dikatakan sempat lari dan menyelamatkan diri ke San’a, Yaman. Dagingnya terlerai satu persatu, gugur dihadapan penduduk Yaman. Ianya adalah satu pengajaran bagaimana Allah menghukum penentang agama. Kebiasaannya tentera yang tewas akan menghantar tentera balas apabila mereka kalah perang. Namun kematian Abrahah dihadapan penduduk San’a menggerunkan hati mereka sehingga tiada serangan balas berlaku.

5. Sayyid Qutb menegaskan bahawa Allah mengutuskan seorang Rasul bagi membangunkan Arab itu serta membersihkan mereka dari kekufuran dan syirik. Dengan Islamlah mereka bangkit, dan dengan Islam lah mereka dijulang. Surah ini mengingatkan kita bahawa datuk moyang mereka hanyalah mereka yang lari ke gunung-gunung apabila berhadapan dengan musuh.

6. Maka apalah nilai Arab di sisi Allah tanpa Islam? Apakah nilai kita di sisi Allah tanpa Islam? Apakah reaksi kita ketika Islam dihina, dipersenda dan dipermainkan oleh golongan liberal? Mari bersama bersihkan jiwa kita, berjuang memuliakan Islam dan al-Quran.

Semoga Allah membimbing kita.

Dr Ahmad Sanusi Azmi


Semua 114 pelajar Sekolah Seri Puteri di MAEPS dalam keadaan baik

SERDANG, 1 Jamadilawal 1443H, Isnin – Kesemua 114 pelajar Sekolah Berasrama Penuh (SBP) Sekolah Seri Puteri Cyberjaya yang sedang menjalani kuarantin di Pusat Kuarantin dan Rawatan COVID-19 (PKRC) Bersepadu 2.0 Taman Ekspo Pertanian Malaysia (MAEPS) kerana positif COVID-19 berada dalam keadaan baik.

Menteri di Jabatan Perdana Menteri (Tugas-tugas Khas) Datuk Dr Abdul Latiff Ahmad menasihatkan ibu bapa kesemua pelajar terbabit agar tidak bimbang kerana anak-anak mereka dijaga dengan baik di pusat kuarantin itu.

“Ibubapa tidak perlu bimbang kerana makanan di sini cukup. Cuma amalan (ibubapa) menghantar makanan kepada anak-anak tiap-tiap minggu (seperti ketika anak mereka di asrama) tidak boleh di MAEPS kerana takut ada unsur keracunan makanan,” katanya.

Sementara itu, Abdul Latiff mengajak pelajar di pusat kuarantin berkenaan untuk menyertai pertandingan menulis esei anjuran kementeriannya dengan menceritakan pengalaman masing-masing sepanjang berada di pusat kuarantin itu.

Abdul Latiff berkata dua kategori dipertandingkan iaitu Bahasa Melayu dan Bahasa Inggeris dengan hadiah wang tunai RM500 untuk juara, RM300 untuk naib juara, RM100 untuk tempat ketiga dan RM50 hadiah sagu hati.

Beliau berkata inisiatif terbabit sebagai galakan kepada pelajar untuk mengisi masa lapang dengan aktiviti berfaedah ketika menjalani kuarantin.

Pada 1 Disember lepas, sebanyak 65 pelajar SBP Sekolah Seri Puteri Cyberjaya dihantar ke MAEPS manakala 49 orang lagi dihantar pada keesokan harinya kerana positif COVID-19 kategori satu dan dua untuk menjalani kuarantin.

Kategori satu dan dua merujuk kepada pesakit yang tidak mempunyai sebarang gejala atau memiliki gejala ringan. – Bernama


Kalimah Allah: Mohon sultan lain keluar titah sama seperti Sultan Selangor

Oleh Fazleen Safina

BANGI, 10 Syaaban 1442H, Rabu – Majlis Perundangan Melayu (MPM) berharap supaya sembilan sultan lain termasuk Yang di-Pertuan Agong akan mengikut jejak langkah Sultan Selangor, Sultan Sharafuddin Idris Shah Al-Haj yang bertitah melarang penggunaan kalimah Allah dalam kitab Bible.

Pengerusi Biro Pembangunan Insan dan Komunitinya, Kamalshukri Abdullah Sani berkata, pihaknya menyokong sepenuhnya titah Sultan Selangor kerana agama Islam adalah di bawah kuasa Majlis Raja-Raja Melayu.

“Jadi memang cantik semua sultan mempertahankan kesucian agama Islam,” katanya seperti dihubungi Ismaweb.net hari ini.

Terdahulu, Sultan Selangor menegaskan sebarang pengunaan kalimah Allah dalam kitab Bible terjemahan Bahasa Melayu atau percetakan apa-apa buku dan tulisan agama Kristian dalam apa bentuk sekalipun adalah dilarang sama sekali di negeri itu.

Baginda bertitah demikian sebagai merujuk kepada keputusan Mahkamah Tinggi Kuala Lumpur berhubung kes Jill Ireland binti Lawrence Bill melawan Kementerian Dalam Negeri dan Kerajaan Malaysia baru-baru ini.

“Beta mengulangi pendirian Beta bahawa kalimah Allah ialah suatu kalimah suci umat Islam dan hanya boleh digunakan untuk merujuk kepada Tuhan Yang Maha Esa yang mempunyai sifat-sifat kesempurnaan.

“Kalimah Allah sama sekali tidak boleh diletakkan di tempat yang salah atau digunakan selain daripada maksud Tuhan Yang Maha Esa yang menjadi asas pegangan akidah umat Islam,” titahnya.

Mengulas mengenai perkara sama, Kamalshukri berkata, kebenaran penggunaan kalimah Allah kepada orang bukan Islam akan mudah mengelirukan orang lain, khususnya individu yang baru memeluk agama Islam termasuk kanak-kanak.

“Kita faham memang ada pro dan kontranya (kebaikan dan keburukan). Tetapi, jelas bahawa perkataan Allah tidak dibenarkan untuk tujuan yang boleh mengelirukan atau berniat jahat. Jadi, kita lihat setelah sekian lama (perkara ini) tidak menjadi isu.

“Mereka patut tahu Allah itu bagi orang Islam adalah tuhan yang satu, tidak beranak dan tidak diperanakkan.

“Jadi, kalau ada agama yang mempercayai bahawa tuhan itu 3 dalam 1, 2 dalam 1, ia bermakna tidak tepat untuk gunakan (kalimah) Allah bagi maksud itu,” katanya.


Palestin berdepan krisis kewangan teruk dalam enam bulan

RAMALLAH, 10 Rabiulakhir 1443H, Isnin – Palestin bakal berdepan krisis kewangan yang kritikal dalam tempoh enam bulan akan datang.

Penasihat Perdana Menteri, Estephan Salameh berkata, krisis dipercayai berpunca daripada tiada kemasukan bantuan antarabangsa ke negara itu selain penahanan hasil cukai oleh negara haram Israel terhadap Palestin.

“Kerajaan hari ini berdepan krisis yang semakin meruncing.

“Kita memerlukan sokongan kuat untuk menyediakan perkhidmatan asas kepada rakyat Palestin termasuk pembayaran gaji pekerja,” katanya.

Beliau menjangkakan sebanyak AS$600 juta disediakan oleh Kesatuan Eropah (EU) kepada Perbendaharan Palestin, Mac 2022, sambil menjelaskan pihaknya kini sedang berusaha mencari dana dalam mengatasi krisis.

Bank Dunia sebelum ini memberi amaran Palestin bakal berdepan masalah kewangan kritikal penghujung tahun ini.

Jangkaan dapat dielakkan sekiranya masyarakat antarabangsa menyalurkan dana selepas tindakan tidak bertanggungjawab penjajah Israel yang menangguhkan pembayaran hasil cukai.

Perkara itu diumum ketika Bank Dunia membentangkan laporan kepada Jawatankuasa Penyelarasan Bantuan Antarabangsa kepada Rakyat Palestin pada mesyuarat di Oslo minggu lalu.

Pegawai Palestin turut mengadu bantuan kewangan yang diterima oleh perbendaharaan Palestin sehingga akhir 2021 hanya sekitar 10 peratus daripada apa yang diterima sebelumnya.

Malah mereka menjelaskan, tiada lagi bantuan kewangan kepada Palestin dari negara Arab sejak 2020. – Agensi


Petugas MRT laluan Kajang positif COVID-19

KUALA LUMPUR, 8 Rabiulawal 1442H, Ahad – Seorang kakitangan Rapid Rail Sdn di bahagian operasi MRT laluan Kajang disahkan positif COVID-19.

Petugas berkenaan – pengendali tren – dilaporkan masih bekerja sehingga 21 Oktober lalu – kini dirawat di Hospital Sungai Buloh (HSB).

Rapid Rail dalam satu kenyataan berkata, kerja-kerja disinfektasi dan pembersihan, khususnya di ruang digunakan petugas berkenaan dilakukan malam tadi.

“Semua tren dan koc sudah ditetapkan perlu menjalani kerja pembasmian kuman dan pembersihan setiap malam selepas operasi pada hari berkenaan,” katanya.

Semua petugas lain yang mempunyai kontak rapat dengan pesakit terbabit diminta menjalani ujian saringan dan melakukan kuarantin kendiri selama 14 hari.

“Semua agensi berwajib termasuk Majlis Keselamatan Negara (MKN), Kementerian Pengangkutan dan Agensi Pengangkutan Awam Darat (APAD) turut dimaklumkan mengenai segala langkah diambil,” katanya.

Pengguna diingatkan mematuhi SOP ditetapkan khususnya pemakaian pelitup muka sepanjang masa, mencuci tangan dengan cecair pembasmi kuman, mengambil suhu badan dan mendaftar di aplikasi MySejahtera atau buku log disediakan sebelum memasuki tren.


Turki, Qatar setuju pulihkan Lapangan Terbang Antarabangsa Kabul

DOHA, 19 Jamadilawal 1443H, Jumaat – Turki dan Qatar bersetuju bekerjasama bagi memastikan Lapangan Terbang Antarabangsa Kabul di Afghanistan kembali beroperasi, kata sumber diplomatik kepada Anadolu Agensi.

Selepas perbincangan antara jawatankuasa dari kedua-dua negara, memorandum persefahaman antara Turki dan syarikat dari Qatar telah ditandatangani atas dasar perkongsian sama.

Menurut sumber, perjanjian berkenaan dilakukan ketika Menteri Luar Turki, Mevlut Cavusoglu melawat Doha, awal bulan ini.

Satu jawatankuasa daripada pegawai Turki dan Qatar akan mengadakan lawatan ke Kabul bagi membincangkan perjanjian tersebut dengan kerajaan sementara Taliban.

Sebelum ini, operasi penerbangan Lapangan Terbang Antarabangsa Kabul ditanguhkan selepas Taliban mengambil alih pentadbiran negara tersebut, Ogos lalu.

Malah, tentera Amerika Syarikat (AS) telah memusnahkan peralatan dan sistem radar di lapangan terbang tersebut sebelum meninggalkan negara berkenaan.

Selepas pengunduran tentera AS, Taliban menyatakan kesediaan untuk mengambil alih operasi lapangan terbang Kabul selepas semua tentera asing meninggalkan negara.

Bagaimanapun usaha berkenaan gagal berikutan banyak kerosakan dilaporkan menyebabkan operasi lapangan terbang terpaksa ditangguhkan. – Agensi


Korea Selatan lancar roket buatan sendiri ke angkasa lepas

GOHEUNG, 14 Rabiulawal 1443H, Khamis – Korea Selatan secara rasmi melancarkan roket buatan sendiri ke orbit sebagai tanda kemajuan utama dalam perancangan penerokaan angkasa negara itu.

Roket KSLV-II Nuri yang memaparkan bendera Korea Selatan itu dilancarkan dari Pusat Angkasa Naro, kira-kira 500 kilometer dari bandar tersebut.

Dengan muatan lebih satu tan ke angkasa lepas dari Kenderaan Pelancar Satelit Korea II berjaya membawa muatan seberat 1.5 tan ke orbit dari tapak pelancaran di Goheung.

Roket Nuri yang bermaksud dunia itu telah dibangunkan sejak sedekad lalu dengan kos perbelanjaan sebanyak dua trilion won (RM6.7 trilion).

Roket tersebut seberat 200 tan dengan 47.2 meter panjang dan bakal digerakkan dengan enam enjin.

Korea Selatan sebelum ini pernah melancarkan misi ke angkasa lepas pada 2009 dan 2010 dengan bantuan Russia, namun gagal.

Dengan memiliki roket sendiri akan memberi Korea Selatan fleksibiliti untuk menentukan jenis muatan dan jadual pelancaran selain memberi manfaat kepada syarikat negara itu.

Seoul menzahirkan harapan agar program angkasa lepas terbaharu ini membuka jalan kepada pelaburan lebih tinggi dalam bidang tersebut dan mendapat perhatian daripada pelbagai pihak berkaitan termasuk Elon Musk dari SpaceX.

Korea Selatan menjadi negara ke-12 yang mempunyai ekonomi terbesar di dunia, terutamanya dalam sektor teknologi, termasuk telefon pintar.

Namun, negara itu sedikit ketinggalan dalam sektor penghasilan kapal angkasa lepas berbanding negara Asia lain seperti China, Jepun dan India. – Agensi


Mengapa Kedah jadi rebutan?

SUNGAI PETANI, 12 Muharam 1445H, Ahad –  Daripada enam negeri yang terlibat dengan Pilihan Raya Negeri (PRN) ini, secara umumnya ramai yang melihat Kedah diberi lebih banyak tumpuan oleh pihak Kerajaan Madani yang merangkumi gandingan Pakatan Harapan (PH) serta Barisan Nasional (BN), dan lawan dari Perikatan Nasional (PN).

Kesungguhan PH-BN dan PN untuk menang di negeri ‘Jelapang Padi’ itu dapat dilihat berdasarkan kenyataan pimpinan kedua-dua belah pihak sebelum ini, gerak kerja termasuk program yang dianjurkan, serta penampilan beberapa pemimpin utama di peringkat negeri yang bertanding pada PRN kali ini.

Penganalisis Politik dari Universiti Sains Malaysia (USM) Prof Dr Sivamurugan Pandian berkata, antara faktor yang membuatkan Kedah menjadi rebutan adalah kerana statusnya sebagai ‘swing state’ dengan kedua-dua blok parti politik utama itu melihat ada potensi untuk memenanginya.

Beliau berkata, senario dalam beberapa Pilihan Raya Umum (PRU) sebelum ini yang menyaksikan pentadbiran negeri sering bertukar, dijadikan sebagai sandaran oleh parti politik yang bertanding untuk memberikan penekanan kepada Kedah pada PRN ini.

“Kedah ini pengundinya boleh ‘swing’ ke arah mana sekalipun kerana jumlah pengundi atas pagarnya terlalu besar. Mereka (pengundi) boleh ke mana-mana sekalipun, menyebabkan masing-masing parti politik merasakan sentiasa ada peluang 50-50,” katanya kepada Bernama.

Bagaimanapun Sivamurugan berkata, tekanan akan lebih dirasai oleh PN memandangkan mereka perlu mengekalkan momentum kemenangan diraih pada PRU lepas, yang menyaksikan mereka hampir menyapu bersih kesemua kerusi Parlimen di negeri itu, kecuali di Parlimen Sungai Petani.

Menurut beliau, keputusan PRN kali ini juga akan menjadi satu penanda aras sama ada sokongan yang diperoleh PN pada PRU lalu bersifat kekal dan mampu diulangi pada 12 Ogos nanti atau berubah kepada parti gabungan Kerajaan Perpaduan.

“Bagi gandingan parti dalam Kerajaan Perpaduan, sudah pasti mereka ingin menguji keberkesanan pembentukan kerjasama baharu yang tidak dibuat sebelum PRU15. Sekiranya mereka memenangi Kedah, ia sekali gus akan menaikkan motivasi dan keazaman dalam Kerajaan Perpaduan, memandangkan Kedah sebilangan besar pengundinya Melayu,” katanya.

Sivamurugan berkata, sekiranya BN/PH dapat benar-benar memanfaatkan tempoh berkempen sebelum hari pengundian nanti, tidak mustahil Kedah berjaya dirampas daripada tangan PN.

“Mereka (BN/PH) perlu menetapkan siapakah calon Menteri Besar mereka, itu penting. Kedua adalah isu yang nak dimainkan, kerana sekarang ini isunya lebih kepada sentimen emosi berbanding dengan hala tuju ataupun masa depan.

“Mereka harus bijak memainkan kedua-dua ini tanpa memberikan tumpuan semata-mata kepada kelemahan lawan dari sudut pencapaian di peringkat negeri,” katanya.

Penganalisis politik dari Pusat Perdana Fakulti Razak, Universiti Teknologi Malaysia (UTM), Dr Mazlan Ali pula berpandangan Kedah merupakan sebuah negeri yang berpotensi menjadi negeri maju, dan atas faktor itu Kerajaan Perpaduan merasakan pentadbiran negeri perlu seiring dengan kerajaan Pusat agar pembangunan dapat diselaraskan.

“Hari ini Kedah di bawah PAS. Jadi bagi BN/PH adalah penting untuk mereka tawan negeri ini. Selain itu Menteri Besar juga nampak lantang, banyak pertentangan dengan kerajaan pusat. Jadi adalah penting BN/PH tawan negeri ini untuk menunjukkan bahawa mereka di pihak yang benar,” katanya.

Menurutnya lagi, beberapa kajian yang dijalankan mendapati pengundi di Kedah sudah semakin terbuka dalam menentukan parti pilihan, dan ini membuatkan parti-parti yang bertanding masing-masing merasakan mereka berpeluang untuk menang negeri itu.

Sementara itu Pensyarah Sains Politik di Fakulti Sains Pentadbiran dan Pengajian Polisi Universiti Teknologi MARA (UiTM) Cawangan Kedah, Firdaus Ramli berpendapat, faktor pengundi Melayu menjadi isu utama dalam menentukan kemenangan.

Beliau berkata, sekiranya PH dan BN menawan Kedah, ia secara tidak langsung memberi isyarat bahawa sokongan orang Melayu kepada mereka masih ada, sekali gus menafikan andaian sesetengah pihak bahawa kedua-dua parti itu kehilangan sokongan kaum Melayu khususnya di negeri Utara Semenanjung.

“Sentimen agama dan bangsa akan menjadi pola utama dalam menentukan kecenderungan pengundian khususnya di bahagian uatara Kedah selain pengundi muda dan pengundi luar.

“Sekiranya BN/PH mampu tawarkan sesuatu kepada pengundi (peluang pasti ada), kerana ramai pengundi muda mengundi bagaikan mengikut trend, bukan kefahaman terhadap parti atau calon,” katanya.

Berdasarkan statistik daftar pemilih yang dikeluarkan Suruhanjaya Pilihan Raya (SPR), terdapat seramai 1,585,085 daftar pemilih bagi PRN Kedah, dengan sejumlah 104,284 pengundi berusia 18 hingga 20 tahun. – Bernama


Dakwaan tiga remaja di Perak, Sabah meninggal akibat vaksin COVID-19 tidak benar

IPOH, 22 Safar 1443H, Rabu – Dakwaan dua pelajar Sekolah Menengah Kebangsaan (SMK) Tasek Damai di sini meninggal dunia akibat vaksin COVID-19 menerusi rakaman video yang tular adalah tidak benar.

Ketua Polis Perak Datuk Mior Faridalathrash Wahid berkata, semakan mendapati dua pelajar sekolah berkenaan dilaporkan meninggal dunia sebelum Program Imunisasi COVID-19 Kebangsaan (PICK) Remaja yang bermula pada 20 Sept lepas di negeri ini.

“Seorang pelajar perempuan meninggal dunia disebabkan positif COVID-19 pada 18 Julai manakala seorang lagi pelajar lelaki meninggal dunia akibat sakit jantung pada 17 Sept lepas.

“Pelajar perempuan itu mempunyai penyakit kencing manis dan darah tinggi yang kronik dan kritikal selama dua bulan di Hospital Raja Permaisuri Bainun di sini,” katanya.

Susulan itu, Mior Faridalathrash berkata, pihak polis akan menjalankan siasatan berhubung video yang tular itu.

Rakaman video menunjukkan seorang wanita mendakwa empat pelajar termasuk dua pelajar SMK Tasek Damai meninggal dunia selepas divaksinasi tular menerusi media sosial sejak semalam.

Sementara itu, di KOTA KINABALU, Jabatan Kesihatan Negeri Sabah (JKNS) menafikan dakwaan dalam sebuah video tular yang menyatakan kematian seorang remaja di Lahad Datu adalah disebabkan oleh suntikan vaksin COVID-19.

Pengarah JKNS Dr Rose Nani Mudin berkata pihaknya memandang serius perkara berkenaan dan telah membuat laporan polis terhadap dakwaan itu.

“Perbuatan individu ini boleh menimbulkan perasaan panik dan kebimbangan orang ramai terutamanya ibu bapa dan remaja yang bakal menerima suntikan vaksin,” katanya dalam kenyataan hari ini.


Doa rakyat Malaysia untuk dua anak watan

KHAS untuk Dato’ Azizul Hasni Awang dan Shah Firdaus.

Perjuangan yang panjang dan cukup mendebarkan demi memastikan Emas untuk negara.

Ayuh kita sama-sama mendoakan kejayaan untuk Dato’ Jijo dan Shah Firdaus agar terus kuat dan konsisten membawa nama Malaysia di persada antarabangsa.

Untuk Shah Firdaus semoga segera pulih dan tiada kecederaan yang serius.

Mereka perlu melalui pusingan suku akhir. Jika layak ke pusingan separuh akhir dan seterusnya peringkat akhir.

Semuanya dalam penentuan hari ini.
Kehendak mengatasi segala-galanya, setelah berusaha dan berazam, maka bertawakkallah.

Doa dari kami rakyat Malaysia mengiringi perjuangan anda.

Teuskan perjuangan Dato Azizul Hasni Awang.

Terbaik untuk sukan negara

BERJASA Malaysia
BERJASA Shah Alam


12 lelaki dikompaun berkumpul, solat jemaah tanpa kebenaran

SEREMBAN, 10 Syawal 1442H, Sabtu – Seramai 12 lelaki termasuk seorang warga asing dikenakan kompaun kerana berkumpul dan menunaikan solat berjemaah tanpa kebenaran dalam ruang sebuah premis di Nilai di sini pada Jumaat.

Ketua Polis Daerah Nilai, Superintendan Mohd Fazley Ab Rahman berkata, tindakan diambil selepas serbuan dilakukan sepasukan anggota polis bersama penguat kuasa Jabatan Hal Ehwal Agama Islam Negeri Sembilan (JHEAINS) di premis berkenaan kira-kira jam 1.30 petang.

Beliau berkata, kesemua mereka dikompaun kerana didapati melanggar prosedur operasi standard (SOP) Perintah Kawalan Pergerakan (PKP).

“Semasa serbuan dilakukan, terdapat seramai 12 lelaki termasuk seorang lelaki warga Indonesia sedang berkumpul menunaikan solat secara berjemaah di ruangan premis tersebut.

“Pemeriksaan lanjut mendapati premis tersebut tiada kebenaran untuk menjalankan aktiviti solat berjemaah,” katanya seperti dipetik Sinar Harian, hari ini.

Beliau berkata, selain melakukan kesalahan berkumpul di dalam premis, kumpulan lelaki terbabit didapati tidak memakai pelitup muka serta gagal membuat imbasan aplikasi MySejahtera ketika masuk ke premis berkenaan atau menulis secara manual.

“Kesemua individu itu dikenakan kompaun di bawah Peraturan 17 Peraturan-Peraturan Pencegahan dan Pengawalan Penyakit Berjangkit 2021.

“Jumlah kompaun yang boleh dikenakan ialah sebanyak RM1,500 hingga RM4,000 bagi setiap seorang,” katanya.


Jho Low berkuasa di 1MDB, sekalipun tiada jawatan

KUALA LUMPUR, 27 Jamadilakhir 1442H, Selasa – Ahli perniagaan dalam buruan Low Taek Jho atau Jho Low merupakan “man of the company” (kuasa sebenar di syarikat) sekalipun lelaki itu tidak mempunyai jawatan rasmi di 1Malaysia Development Berhad (1MDB), kata bekas Ketua Pegawai Eksekutif (CEO) 1MDB Mohd Hazem Abd Rahman.

Menurut Mohd Hazem, 47, Jho Low berkuasa memutuskan siapa CEO seterusnya untuk menerajui dana kekayaan berdaulat itu.

Saksi ke-10 pihak pendakwaan itu memberi keterangan semasa pemeriksaan balas oleh peguam Datuk Seri Najib Tun Razak, Wan Aizuddin Wan Mohammed, dalam perbicaraan bekas perdana menteri itu berkaitan 1MDB di Mahkamah Tinggi, di sini hari ini.

Wan Aizuddin merujuk satu e-mel yang dihantar oleh saksi berkenaan kepada Ketua Pegawai Kewangan (CFO) 1MDB Azmi Tahir, yang mana Mohd Hazem menyatakan beliau boleh menyarankan nama Azmi kepada Jho Low sekiranya CFO tersebut berminat menjadi CEO yang seterusnya.

Wan Aizuddin: Anda nyatakan jika Azmi berminat dengan jawatan itu, anda akan cadangkan namanya kepada Jho Low. Adakah anda berbuat demikian selepas itu?

Mohd Hazem: Tidak.

Wan Aizuddin: Jadi, apa yang anda nyatakan di sini ialah Jho Low mempunyai kuasa untuk menentukan siapa yang akan menjadi CEO berikutnya?

Mohd Hazem: Ya.

Saksi itu juga menyatakan beliau tidak mempunyai sebarang masalah berkongsi maklumat dalaman syarikat dengan Jho Low memandangkan lelaki tersebut merupakan “man of the company”.

Mohd Hazem juga bersetuju dengan peguam bahawa Jho Low “menempatkan” kroninya dalam 1MDB, seperti Jasmine Loo (pegawai perundangan 1MDB) dan Jerome Lee Tak Loong (sebahagian daripada pasukan pelaburan 1MDB).

Menurut saksi itu lagi beliau tidak dapat meluahkan rasa tidak puas hatinya terhadap Jho Low dalam mana-mana mesyuarat kerana nama lelaki tersebut perlu diselindung.

Ditanya selanjutnya oleh peguam itu, Mohd Hazem berkata beliau dimaklumkan oleh Jho Low sendiri bahawa namanya (Jho Low) tidak pernah disebut dalam mana-mana mesyuarat rasmi 1MDB.

“Beliau memberitahu saya tentang perkara ini semasa pertemuan kami di Putrajaya ketika saya ditawarkan jawatan ketua pegawai operasi di 1MDB pada 2012. Inilah budaya yang diamalkan. Semua orang tahu dan faham, namanya sama sekali tidak boleh disebut dalam rekod. Perkara ini amat difahami.

“Ini bukan sebarang syarikat. Ini syarikat yang dimiliki kerajaan dan dimiliki oleh seseorang yang mempunyai kuasa paling besar di Malaysia,” kata saksi itu.

Ditanya tentang transaksi wang berbilion ringgit yang dibuat untuk pelbagai projek, Mohd Hazem berkata dalam konteks kewangan dan operasi 1MDB, beliau hanya menuruti arahan Jho Low.

Najib, 67, berdepan empat pertuduhan menggunakan jawatannya untuk memperoleh suapan berjumlah RM2.3 bilion daripada dana 1MDB serta 21 pertuduhan pengubahan wang haram melibatkan jumlah sama.

Perbicaraan di hadapan Hakim Collin Lawrence Sequerah bersambung esok. – Bernama


AS didakwa seludup keluar minyak secara besar-besaran dari Syria

MOSCOW, 17 Syaaban 1442H, Rabu – Wakil Menteri Luar Russia mendakwa Amerika Syarikat (AS) terlibat dalam operasi menyeludup keluar minyak dan biji-bijian secara besar-besaran dari Syria, tatkala rakyat di negara yang dilanda perang itu menderita kekurangan produk asas.

Laporan mendakwa konvoi AS mengangkut minyak dan bijirin dari Syria ke Iraq setiap hari, kata Sergey Vershinin, dalam taklimat keadaan kemanusiaan di Syria kepada Majlis Keselamatan Pertubuhan Bangsa-Bangsa Bersatu (PBB).

“Maklumat yang kami terima menunjukkan bahawa 300 trak tangki minyak dan lebih daripada 200 trak kargo dengan biji-bijian telah melintasi sempadan Syria-Iraq pada 23 Mac sejak awal bulan ini,” katanya dalam taklimat yang diadakan secara maya itu.

Beliau berkata, pada saat warga Syria menderita kekurangan produk asas, termasuk roti dan petrol, sebilangan besar sumber semula jadi diseludup dari Syria mengalir di wilayah Trans-Euphrates yang dikendalikan oleh AS, sementara Syria secara bersamaan terkesan oleh sekatan sepihak yang pada dasarnya adalah satu bentuk hukuman kolektif.

Pegawai itu mengatakan keadaan kemanusiaan yang paling sukar dilihat di kawasan-kawasan yang terletak di utara Syria, yang tidak berada di bawah kawalan pemerintah Damsyik.

“Hari ini, majoriti rakyat Syria, lebih dari 90 peratus, hidup di bawah garis kemiskinan, 60 peratus kekurangan zat makanan, dan dua juta kanak-kanak tidak mendapat akses pendidikan,” tambah Vershinin.

Beliau mengatakan bahawa pengganas di zon de-eskalasi Idlib menghalang akses orang awam kepada bantuan kemanusiaan dan menghalang perjalanan mereka keluar dari wilayah itu melalui koridor khas yang didirikan untuk memudahkan mereka keluar.

Negara-negara Barat, tambah Vershinin, mempolitikkan isu bantuan kemanusiaan ke Syria dan mengerahkan sekatan terhadap negara yang dilanda krisis di tengah-tengah wabak COVID-19.

Moscow berasa kesal dan mengecam pelanggaran berterusan oleh negara-negara Barat tertentu.

Selain itu, Timbalan Menteri Luar Russia juga mengkritik wakil AS dan negara-negara Barat yang lain kerana gagal membangkitkan kesan negatif sekatan unilateral terhadap kehidupan rakyat Syria dalam ucapan mereka pada sesi Majlis Keselamatan PBB. – Agensi


Israel lancar serangan udara dekat Damsyik

SANAA, 13 Ramadan 1443H, Jumaat – Negara pengganas Israel melancarkan serangan udara ke atas kedudukan tentera Syria berhampiran ibu kota Damsyik.

Agensi berita negara Syria, SANA memetik sumber tentera sebagai berkata, pertahanan udara Syria telah menembak jatuh beberapa peluru berpandu yang dilepaskan.

Katanya, serangan pada malam Khamis itu hanya menyebabkan kerosakan fizikal tetapi tidak menyatakan lebih lanjut.

Pemerhati Hak Asasi Manusia Syria yang berpangkalan di Britain berkata, Israel menyerang kedudukan tentera di barat daya Damsyik.

Seorang komander sekutu pro-kerajaan menafikan kepada Reuters bahawa serangan itu menjejaskan kedudukan mereka di luar Damsyik.

Tiada komen segera daripada kerajaan rejim Zionis berhubung perkara itu.

Israel telah melancarkan serangan yang kerap terhadap apa yang disifatkannya sebagai sasaran Iran di Syria, di mana tentera yang disokong Tehran termasuk Hizbullah Lubnan telah ditempatkan sejak sedekad lalu untuk menyokong Presiden Bashar al-Assad dalam perang Syria.

Pada Mac lalu, media kerajaan melaporkan bahawa serangan Israel ke atas Damsyik membunuh dua orang awam dan meninggalkan beberapa kerosakan harta benda. – Agensi


Pertempuran di Sudan semakin sengit

KAHERAH, 14 Zulhijjah 1444H, Isnin – Pertempuran antara tentera Sudan dan kumpulan separa tentera Pasukan Sokongan Pantas (RSF) semakin rancak pada Ahad, apabila perang di ibu negara dan wilayah barat negara itu memasuki minggu ke-12 tanpa cubaan untuk menamatkan konflik secara aman.

Serangan udara dan artileri serta tembakan senjata kedengaran, khususnya di bandar Omdurman serta di ibu kota Khartoum, ketika konflik itu semakin mendalam dengan krisis kemanusiaan dan mengancam untuk menarik kepentingan serantau yang lain.

RSF mendakwa, pihaknya menjatuhkan sebuah pesawat perang tentera dan sebuah dron di Bahri, dalam kenyataan yang tidak segera dijawab oleh tentera.

RSF telah menguasai ibu kota di darat dan telah dituduh merompak dan menduduki rumah, manakala tentera memberi tumpuan kepada serangan udara dan artileri.

Ketua tentera, Abdel Fattah al-Burhan minggu lalu menggesa lelaki muda untuk menyertai perjuangan menentang RSF dan pada Ahad tentera menyiarkan gambar yang dikatakan sebagai rekrut baru.

Sementara itu, Kesatuan Doktor Sudan mendakwa RSF pada Sabtu lalu menyerbu Hospital Shuhada, salah satu daripada perkhidmatan yang masih beroperasi di negara itu, dan membunuh seorang kakitangan.

RSF bagaimanapun menafikan tuduhan berkenaan.

Peperangan juga melanda bandar-bandar di wilayah Kordofan dan Darfur barat, khususnya bandar El Geneina, di mana RSF dan militia Arab telah dituduh melakukan pembersihan etnik.

Unit Membanteras Keganasan Terhadap Wanita – sebuah agensi kerajaan – berkata, pihaknya merekodkan 88 kes serangan seksual, yang dikatakan sebahagian kecil daripada jumlah sebenar yang mungkin berlaku, di Khartoum, El Geneina, dan Nyala, ibu kota Darfur Selatan.

Mangsa dalam kebanyakan kes menuduh RSF.

Rundingan yang dianjurkan di Jeddah dan ditaja oleh Amerika Syarikat dan Arab Saudi telah digantung bulan lalu, manakala percubaan pengantaraan oleh negara-negara Afrika Timur dikecam oleh tentera kerana ia menuduh Kenya berat sebelah. – Agensi


Anwar hantar notis tuntut Amzad mohon maaf

KUALA LUMPUR, 14 Jamadilawal 1444H, Jumaat – Perdana Menteri, Datuk Seri Anwar Ibrahim mengemukakan notis tuntutan terhadap Datuk Ahmad Amzad Hashim supaya Ahli Parlimen Kuala Terengganu itu memohon maaf tanpa syarat kerana didakwa memfitnah beliau berhubung penerimaan gaji RM1 ketika menjadi penasihat ekonomi Selangor dalam satu rakaman video.

Pengerusi Pakatan Harapan itu turut menuntut Ahmad Amzad meminta maaf kerana mempertikai pengampunan yang diperoleh bagi sabitan kes beliau.

Tuntutan permohonan maaf itu dinyatakan dalam notis dihantar oleh Tetuan SN Nair & Partners, yang mewakili Anwar, 75, kepada Ahmad Amzad hari ini.

Peguam Datuk SN Nair ketika dihubungi mengesahkan telah menghantar notis itu kepada Ahmad Amzad melalui pos.

Menurut Nair, anak guamnya menuntut agar video mengenai beliau di aplikasi TikTok di bawah nama @nelly3868 dan perkataan memfitnah ditarik balik selain memadam atau menarik balik segala komen yang menyinggung perasaan serta bersifat fitnah.

Beliau berkata, Ahli Parlimen Tambun itu juga menuntut aku janji bertulis daripada Ahmad Amzad untuk tidak mengulangi mana-mana dakwaan dan komen seperti dalam video tersebut selain ganti rugi.

“Sekiranya anak guam saya tidak menerima apa-apa maklum balas yang memuaskan dalam tempoh lima hari daripada tarikh penerimaan notis ini, arahan kami adalah untuk memohon suatu perintah injunksi dan meneruskan tindakan perundangan terhadap Ahmad Amzad,” katanya.

Notis tuntutan itu mendakwa pada 7 Disember lepas, Ahmad Amzad mengungkap atau menyebabkan penerbitan video tersebut yang telah mendapat tontonan lebih 2,928 kali, melebihi 45 komen, lebih 87 butang ‘like,’ melebihi 10 kali butang ‘favourite’ dan 21 kali perkongsian setakat tarikh notis berkenaan.

Nair mendakwa, video dan kata-kata fitnah itu antara lain membawa maksud Anwar seorang pembohong, cenderung kepada perlakuan songsang dan telah mengguna pakai cara tidak sah untuk dibebas serta dilepaskan daripada sabitan jenayah.

Peguam itu berkata, Anwar menegaskan video dan kata-kata fitnah itu adalah tidak benar serta dibuat untuk merendahkan maruah beliau selain telah dirancang untuk memburukkan reputasinya.

“YB Ahmad Amzad juga telah mengaibkan kuasa Yang di-Pertuan Agong (YDPA) dan Raja-Raja di bawah Perkara 42 Perlembagaan Persekutuan dan telah mencabar proses dan keputusan pengampunan penuh oleh YDPA dalam membebaskan, melepaskan dan membersihkan kesemua rekod jenayah dan sabitan lampau anak guam kami,” katanya. – Bernama


13 terbunuh AS serang Syria

ATMEH, 1 Rejab 1443H, Khamis – Sekurang-kurangnya 13 orang awam – termasuk wanita dan kanak-kanak – dilaporkan terbunuh dalam serbuan oleh pasukan operasi khas Amerika Syarikat (AS) di wilayah Idlib, barat laut Syria.

Serbuan itu menyasarkan sebuah bangunan di Atmeh, sebuah bandar berpenduduk padat di barat laut Syria berhampiran sempadan Turki.

Kawasan itu difahamkan tempat tinggal puluhan ribu orang yang kehilangan tempat tinggal akibat perang selama sedekad.

Pentagon menyifatkan, serbuan melalui udara yang menyasarkan sebuah rumah di kawasan Atmeh, berhampiran sempadan Turki, sebagai ‘berjaya’.

Sumber Syria memberitahu Reuters, serbuan itu dipercayai menyasarkan seorang anggota al-Qaeda.

Anggota penyelamat Syria berkata, sekurang-kurangnya 13 orang, termasuk enam kanak-kanak dan empat wanita terbunuh akibat pertempuran dan letupan yang meletus selepas serbuan bermula.

Kumpulan pemantau peperangan, Syrian Observatory for Human Rights yang berpangkalan di UK berkata, tujuh orang awam antara mangsa yang terbunuh dalam operasi berkenaan – yang menyaksikan pasukan elit AS membuat pendaratan helikopter berhampiran Atmeh.

Setiausaha Akhbar Pentagon, John Kirby dalam satu kenyataan berkata: “Pasukan Operasi Khas AS di bawah kawalan Komando Pusat AS menjalankan misi memerangi keganasan petang ini di barat laut Syria. Misi itu berjaya.

“Tiada kematian di pihak AS. Maklumat lanjut akan diberi apabila ia tersedia,” katanya yang tidak mengenal pasti sasaran. – Agensi


Razman kata perkara biasa ADUN jumpa pembangkang

IPOH, 2 Zulkaedah 1444H, Isnin – Pesuruhjaya PAS Perak, Razman Zakaria mengakui menjadi kebiasaan bagi Ahli Dewan Undangan Negeri (ADUN) bertemu dengan pembangkang.

Beliau berkata, ADUN sering bertemu dengannya dan membincangkan kebimbangan mereka terhadap kerajaan negeri.

“Apabila bertemu, kami mengadakan perbincangan dan bertukar pendapat. Jika mereka (kerajaan negeri) sudah pasti dan stabil, mengapa mereka bimbang dengan apa yang saya cakap?

“Mereka risau sangat sehinggakan ADUN UIu Kinta, Muhammad Arafat Vafrisai Muhamad terpaksa mencabar saya. Bukankah UMNO dan DAP mempunyai hubungan rapat?” katanya,

Terdahulu, Menteri Besar Perak, Datuk Seri Saarani Mohamad berkata, sebarang dakwaan bahawa terdapat gerakan menumbangkan kerajaan negeri akan menyebabkan ketidakstabilan masa depan Perak.

Razman, yang juga ketua Pembangkang Perak, mengulas kenyataan Saarani mengenai keadaan di Perak.

“Oleh kerana Saarani adalah pengerusi UMNO Perak dan Barisan Nasional, apakah yang beliau maksudkan dengan kestabilan politik? Adakah ini bermakna UMNO akan terus bekerjasama dengan DAP selama-lamanya?

“Perubahan dalam kerajaan negeri bukanlah sesuatu yang baharu. Di Perak, kita mempunyai tiga kerajaan negeri yang berbeza dalam satu penggal.

“Kami tidak mengharapkan perubahan dalam pentadbiran negeri, tetapi jika ia berlaku, kami bersedia untuk menjadi kerajaan negeri baharu,” katanya.


22 maut pesawat terhempas di Ukraine

KYIV, 8 Safar 1442H, Sabtu – Sebuah pesawat tentera yang membawa 28 penumpang terhempas dan terbakar di timur laut Ukraine, malam tadi.

Dalam insiden itu sekurang-kurangnya 22 orang terbunuh, dua cedera parah dan empat lagi masih belum ditemui, lapor pegawai.

Kementerian Dalam Negeri memaklumkan, juruterbang dan kadet tentera udara adalah antara mangsa korban yang berada di dalam pesawat.

Timbalan Menteri Dalam Negeri, Anton Gerashchenko berkata, usaha mencari mangsa masih sedang giat dijalankan.

Nahas berlaku sekitar 2 kilometer (1.2 batu) dari lapangan terbang tentera, kata Perkhidmatan Kecemasan Negeri Ukraine dalam satu kenyataan.

“Mayat 22 orang sudah ditemui, dua orang cedera dan pencarian empat lagi mangsa masih diteruskan,” katanya.

Pesawat itu dalam penerbangan latihan, kata Presiden, Volodymyr Zelenskiy dalam satu kenyataan, memetik maklumat awal. – Agensi


Minneapolis bandar pertama di AS benar azan 5 kali sehari

MINNESOTA, 24 Ramadan 1444H, Sabtu – Minneapolis menjadi bandar utama pertama di Amerika Syarikat (AS) yang membenarkan laungan azan menggunakan pembesar suara untuk lima waktu solat fardu.

Majlis Bandaraya Minneapolis mengundi sebulat suara untuk membenarkan laungan azan dari masjid, walaupun tertakluk kepada peraturan bunyi semasa.

Kumpulan advokasi Muslim Majlis Hubungan Amerika-Islam (CAIR) di Minnesota berkata, keputusan itu adalah kemenangan bersejarah bagi kebebasan beragama dan pluralisme.

“Kami berterima kasih kepada ahli Majlis Bandaraya Minneapolis kerana menunjukkan contoh hebat ini, dan kami menggesa bandar lain untuk mengikutinya,” kata Pengarah Negeri CAIR, Jaylani Hussein dalam satu kenyataan sebagai mengalu-alukan keputusan itu.

Tahun lalu, Minneapolis mengehadkan masa azan boleh dilaungkan dan tahap bunyi di mana ia boleh dimainkan, menurut CBS News.

Masjid kini dibenarkan melaungkan azan dari jam 3:30 pagi hingga 11 malam.

Datuk Bandar Bandar, Jacob Frey, dijangka menandatangani langkah itu menjadi undang-undang dalam masa seminggu, menurut akhbar Minneapolis Star-Tribune. – Agensi


Pelajar positif dadah: Sekolah, PPD, JPN perlu ambil tindakan tegas

Oleh Fazleen Safina

BANGI, 25 Muharram 1442H, Ahad – Pihak sekolah perlu mengambil tindakan tegas ke atas para pelajar yang terbabit dalam gejala negatif termasuk penyalahgunaan dadah.

Guru di salah sebuah sekolah di utara tanah air, yang hanya mahu dikenali sebagai Khairul berkata, perkara sama itu juga perlu mendapat kerjasama daripada Pejabat Pendidikan Daerah (PPD) dan Jabatan Pendidikan Negeri (JPN).

“Bagaimanapun, perkara ini tidak harus membabitkan sebarang campur tangan parti politik,” katanya ketika dihubungi Ismaweb.net hari ini.

Beliau berkata demikian mengulas laporan media bahawa sebanyak 177 pelajar sekolah menengah di Johor dikesan positif dadah hasil ujian saringan air kencing dilaksanakan Agensi Anti Dadah Kebangsaan (AADK).

Pengerusi Jawatankuasa Penyelidikan, Penerangan, Warisan dan Budaya Johor, Mazlan Bujang berkata, jumlah itu dikesan hasil ujian saringan yang dijalankan terhadap 10,132 pelajar Tingkatan 4 dan Tingkatan 5 dari 280 buah sekolah seluruh negeri oleh AADK sejak awal tahun ini.

Bimbang dengan situasi itu, Khairul menegaskan bahawa penguatkuasaan undang-undang berkaitan kes juvana juga perlu dikaji dan diperketatkan.

Beliau berkata, kes juvana membabitkan pelajar di bawah umur termasuk jenayah rogol, bunuh dan penyalahgunaan dadah.

Selain itu katanya, majoriti golongan ibu bapa yang kini sibuk bekerja kurang meluangkan masa bersama anak-anak.

Jadi, beliau tidak menolak kemungkinan sekiranya perkara itu menjadi salah satu faktor utama anak-anak terdedah dengan perkara tidak bermoral seperti penyalahgunaan dadah.

“Anak-anak bebas berkawan dan di usia remaja inilah, anak-anak akan cuba mengetahui dan belajar sesuatu.

“Apa yang lebih membimbangkan lagi adalah pengedar dadah itu yang paling sukar hendak ditangkap,” katanya.


UMNO makin tenat, ramai ahli hilang keyakinan pada pemimpin

BANGI, 15 Muharam 1445H, Rabu – UMNO yang dahulu parti terbesar kini dilihat semakin tenat menyebabkan ramai pemimpin dan ahli akan keluar daripada parti.

Pengerusi Muafakat Nasional (MN), Tan Sri Annuar Musa mendakwa perkara itu berlaku berikutan pengikut hilang keyakinan terhadap pemimpin parti itu.

“Gelombang krisis keyakinan kepada UMNO sudah tiada kerana segelintir pemimpin parti melakukan banyak kesilapan dan kesalahan.

“Terlalu banyak penipuan dan pembohongan sehingga menyebabkan ahli UMNO hilang keyakinan. UMNO menghadapi krisis yang sangat tenat,” katanya.

Mengulas lanjut beliau yang juga bekas Ketua UMNO bahagian Ketereh itu berkata, terdapat cawangan UMNO yang akan ditutup dalam masa terdekat.

“Insya-Allah hari Jumaat ini tuan-tuan, ambo (saya) akan umumkan pemimpin bahagian (Ketereh) dan lain-lain termasuk cawangan UMNO akan dibubarkan.

“Kita akan buat pengumuman penting, termasuk pengisytiharan ramai pemimpin dan ahli parti serta mantan Ketua Setiausaha dan bekas EXCO yang akan keluar daripada UMNO.

“Ini bukan saja dalam kalangan pemimpin dan ahli dalam Parlimen Ketereh, malah beberapa kawasan yang lain,” katanya.


5 lagi kanak-kanak mangsa serangan bom pengganas Israel

GAZA, 3 Syawal 1442H, Sabtu – Tujuh lagi orang awam, termasuk lima kanak-kanak terbunuh dalam serangan bertubi-tubi pengganas Israel di Semenanjung Gaza, awal hari ini.

Serangan itu turut menyebabkan beberapa penduduk lain cedera ketika pesawat perang rejim penjajah mengebom dan menghancurkan sebuah rumah di barat Gaza.

Saksi kejadian berkata, mangsa dibawa ke hospital Shifa selepas sebuah rumah milik keluarga Abu Hatab di kem pelarian Al-Shati dibom.

Menurutnya, pencarian bagi mengesan mangsa hilang di bawah runtuhan masih diteruskan.

Serangan pengeboman terbaharu itu menyebabkan angka kematian sejak serangan rejim Israel pada Isnin mencecah 133 orang, kata Kementerian Kesihata Gaza.

Angka itu meliputi 36 kanak-kanak dan 20 wanita, sementara jumlah mangsa cedera meningkat kepada 950 orang, kata kementerian dalam satu kenyataan.

Pada masa sama, pihak berkuasa Lubnan turut mengumumkan kematian seorang rakyatnya yang terbunuh akibat ditembak Israel.

Ini susulan rejim menyasarkan kumpulan penunjuk perasaan di sepanjang pagar keselamatan di selatan negara itu. –  Agensi


UMNO pertimbang usul tolak kerjasama Bersatu

KUALA LUMPUR, 21 Jamadilawal 1442H, Selasa – Usul menolak kerjasama politik dengan Bersatu adalah antara yang dicadangkan oleh UMNO bahagian bagi dipertimbangkan Jawatankuasa Usul parti untuk dibawa ke Perhimpunan Agung UMNO akhir bulan ini, kata Naib Presiden UMNO Datuk Seri Ismail Sabri Yaakob.

Beliau berkata terdapat usul lain dikemukakan seperti menolak kerjasama dengan DAP dan PKR, ‘No DAP No Anwar’ serta usul memperkukuh kerjasama dengan PAS dan Muafakat Nasional.

“Banyak usul bukan hanya satu, usul di bahagian akan dibawa ke mesyuarat Majlis Tertinggi (MT) parti dan MT akan serahkan usul kepada pengerusi jawatankuasa usul yang akan melihat usul itu untuk dibincang dan diserah kepada jawatankuasa,” katanya pada sidang media di Wisma Pertahanan di sini.

Beliau berkata UMNO mempunyai perlembagaan dan peraturan jelas sewaktu mesyuarat perwakilan bahagian, maka ahli bebas dan berhak menyuarakan pandangan mengenai parti.

Pada Ahad, Presiden UMNO Datuk Seri Dr Ahmad Zahid Hamidi yang juga Pengerusi Barisan Nasional, berkata MT UMNO akan membuat ketetapan berhubung kerjasamanya dengan Bersatu esok selepas 143 daripada 191 UMNO bahagian bersetuju dengan usul menolak bekerjasama dengan parti itu pada pilihan raya umum akan datang. – Bernama


Ekonomi Sudan didakwa dikuasai tentera

KHARTOUM, 30 Zulkaedah 1443H, Khamis – Tentera dan pasukan keselamatan Sudan mempunyai monopoli yang meluas ke atas ekonomi negara, satu sistem yang mesti ditangani untuk memulihkan peralihan negara kepada demokrasi.

Laporan oleh Pusat Kajian Pertahanan Lanjutan (C4ADS), yang diterbitkan semalam bersama pangkalan data, mengenal pasti 408 entiti dikawal oleh elit keselamatan, termasuk konglomerat pertanian, bank, dan syarikat import perubatan.

Di bawah bekas kerajaan peralihan awam-tentera Sudan – yang ditugaskan untuk membimbing peralihan Sudan ke arah demokrasi – sebuah jawatankuasa antirasuah telah dibentuk untuk merampas aset daripada tokoh yang memperoleh kekayaan di bawah bekas Presiden Omar al-Bashir.

Pemerhati berhujah bahawa rampasan itu berlaku di teras rangkaian naungan tentera.

Ia memainkan peranan penting dalam memaksa pegawai kanan untuk menggulingkan pentadbiran awam dalam rampasan kuasa Oktober lalu – yang telah diikuti dengan bantahan selama berbulan-bulan.

Bagaimanapun, menurut C4ADS, negara-negara yang ingin menyokong demokrasi di Sudan mempunyai alat untuk melemahkan ‘keadaan dalam’ negara itu.

“Kerajaan, pertubuhan bukan kerajaan (NGO), dan syarikat swasta mempunyai peranan dalam membongkar keadaan Sudan yang dalam melalui sekatan ekonomi, bantuan yang tidak berisiko, dan peningkatan usaha wajar di sekitar pelaburan swasta,” kata pengarang laporan berkenaan.

Laporan itu memfokuskan dua bank utama, Omdurman National Bank (ONB) dan Khaleej Bank, yang masing-masing digunakan oleh tentera dan pasukan keselamatan untuk mengakses rangkaian kewangan global.

Tentera – melalui rangkaian badan amal hadapan – memiliki 86 peratus saham dalam ONB, menurut laporan itu.

Sementara itu, jurucakap tentera Sudan, Nabil Abdullah, menafikan tuduhan bahawa tentera mempunyai monopoli ke atas sektor awam dalam ekonomi.

Beliau berkata, bekas pentadbiran awam Sudan tidak mahu mengambil alih sebahagian kawalan ke atas syarikat milik tentera. – Agensi


Agih beras bukan dalam senarai tugas FAMA

BENTONG, 18 Rabiulawal 1445H, Rabu – Perikatan Nasional (PN) mempertikaikan tindakan kerajaan mengarahkan Lembaga Pemasaran Pertanian Persekutuan (FAMA) menguruskan pengedaran beras putih tempatan (BPT) kepada rakyat.

Menurut Pengerusi PN, Tan Sri Muhyiddin Yassin, arahan itu bertentangan dengan peranan agensi berkenaan.

Ini kerana, beliau berkata, Malaysia mempunyai sistem pengagihan dan rantaian bekalan beras sejak 50 tahun lalu.

“Tapi hari ini baca berita, Mohamad Sabu (Menteri Pertanian dan Keterjaminan Makanan, Datuk Seri Mohamad Sabu) menyampaikan penerangan kepada PM, memberitahu dia sedang menguruskan soal bekalan menerusi FAMA, dan tak ada kenyataan PM kata (langkah itu) tak betul.

“Kita tengok hampir banyak video sudah tular. Orang mesti beratur nak ambil bekalan beras bekalan FAMA. Mana ada kerja FAMA bekalkan beras. Tuan-tuan pernah dengar?,” soalnya seperti dilapor media tempatan.

Muhyiddin berkata, amalan itu tidak pernah dibuat kerana dilihat membebankan lagi peranan dan tugas FAMA yang selama ini bertanggungjawab dalam pemasaran produk agro-makanan seperti sayur-sayuran.

“Tak pernah dibuat begitu sebab bukan kerja FAMA. Kalau FAMA buat kerja ni (agih bekalan beras) dah jadi tanggungjawab baru,” katanya.

Mengulas lanjut, beliau berkata, sekiranya FAMA diberi tanggungjawab mengagihkan bekalan beras ia akan memberi kesan kepada pemasaran hasil tani lain.

“FAMA bekalkan sayur, beli sayur pasarkan sayur, kelapa. Tak pernah masuk dalam senarai tu (agihkan bekalan) beras.

“Jadi masalah pada petani-petani lain. Siapa nak bekal, siapa jual siapa nak pasar bekalan orang kampung yang akan diurus menerusi bantuan dari FAMA.

“FAMA kata lori tak ada, orang tak ada sebab Mat Sabu suruh atur dan agih (beras) kepada seluruh negara,” katanya.

Sehubungan itu, Muhyiddin menasihati Menteri Pertanian dan Keterjaminan Makanan yang diterajui oleh Mohamad supaya rajin turun padang bagi mendapatkan maklumat lebih jelas untuk menangani masalah beras secara tuntas.

Katanya, kerajaan sepatutnya mengenalpasti isu akar yang mengakibatkan kekurangan bekalan beras putih tempatan dalam pasaran negara.


PM bentang PPN pada sidang khas Dewan Rakyat hari ini

KUALA LUMPUR, 16 Zulhijjah 1442H, Isnin – Perdana Menteri Tan Sri Muhyiddin Yassin akan membentangkan Pelan Pemulihan Negara (PPN) pada sidang khas Dewan Rakyat yang dijadual bermula pukul 10 pagi, hari ini.

Menurut Aturan Urusan Mesyuarat di laman rasmi Parlimen, persidangan selama lima hari itu juga akan menyaksikan Menteri Kesihatan Datuk Seri Dr Adham Baba memberi penerangan mengenai tindakan menangani pandemik COVID-19.

Menteri Sains, Teknologi dan Inovasi Khairy Jamaluddin yang juga Menteri Penyelaras Program Imunisasi COVID-19 Kebangsaan dijadual menerangkan berkenaan program vaksinasi.

Sementara itu, Menteri Kewangan Tengku Datuk Seri Zafrul Abdul Aziz akan menerangkan mengenai pakej-pakej bantuan ekonomi manakala Timbalan Perdana Menteri Datuk Seri Ismail Sabri Yaakob merangkap Menteri Pertahanan dijadual memberi penerangan mengenai pelaksanaan darurat, pada akhir mesyuarat kelak.

Semasa sesi penerangan itu, Ahli Parlimen akan diberikan ruang untuk meminta penjelasan dan mengemukakan pandangan sebelum menteri memberi jawapan berhubung isu yang dibangkitkan.

Sebanyak 12 dokumen merangkumi tiga Proklamasi Darurat dan sembilan Ordinan Darurat akan dibawa ke dalam mesyuarat Dewan Rakyat hari ini.

Mesyuarat Khas Penggal Ketiga Parlimen Ke-14 berlangsung selama lima hari, mulai hari ini sehingga 29 Julai dan 2 Ogos.

Pada sidang khas itu, kesemua 220 Ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan COVID-19 serta memakai pelitup muka. – Bernama


Ramadan bulan terbaik latih diri berhenti merokok

BANGI, 21 Ramadan 1443H, Sabtu – Ramadan bulan terbaik melatih diri berhenti merokok, demikian nasihat Menteri di Jabatan Perdana Menteri (Hal Ehwal Agama), Senator Datuk Idris Ahmad.

Beliau berkata, disiplin yang dibentuk dalam bulan Ramadan mampu menguatkan dan melawan keinginan merokok.

“Saya pasti ramai dalam kalangan kita sedang berusaha gigih berhenti merokok. Satu mujahadah yang besar ganjarannya disisi Allah SWT dengan meninggalkan suatu perkara memudaratkan,” katanya dalam hantaran di Facebook.

Beliau berkata, sebagai permulaan, Kementerian Kesihatan Malaysia (KKM) bersama agensi Islam menggerakkan kesedaran berhenti merokok di seluruh negara.

“Kita gerakkan kempen kesedaran untuk berhenti merokok. Masjid dan surau menjadi zon bebas merokok.

“Masjid-masjid utama di bawah seliaan Jabatan Kemajuan Islam Malaysia (Jakim) dan juga masjid dan surau di bawah Majlis Agama Islam Wilayah Persekutuan (MAIWP) dan Jabatan Agama Islam Wilayah Persekutuan (JAWI), kita akan menggerakkan kempen ini bersama-sama pihak KKM termasuk di platform TV Al-Hijrah, Radio IKIM dan Penyiaran JAKIM,” katanya

Pada masa sama, Jakim akan berkolaborasi bersama Jabatan Agama Islam Negeri-Negeri untuk kita melebarkan lagi kempen serta pendidikan ini kepada masyarakat awam.

“Sokongan padu amat kami harapkan daripada seluruh rakyat Malaysia.

“Kuatkan azam berhenti merokok. Layari perkhidmatan berhenti merokok yang disediakan pihak KKM di pautan https://jomquit.com/,” katanya.


Rejim haram Zionis terus kejam tembak mati penduduk Palestin

RAMALLAH, 8 Syawal 1443H, Isnin – Tentera Israel menembak mati seorang lelaki Palestin berhampiran penghadang Tebing Barat yang diduduki pada Ahad.

Bahkan seorang lagi terbunuh selepas menyusup masuk ke penempatan haram Yahudi di dalam wilayah yang diduduki, kata tentera Israel.

Insiden itu seiring dengan tikaman seorang anggota polis di Baitulmaqdis, berlaku beberapa jam selepas tentera Israel menahan dua rakyat Palestin yang disyaki membunuh tiga orang warga Israel di bandar Elad ultra-Ortodoks Yahudi pada Hari Kemerdekaan Israel Khamis lalu.

Tentera Israel mendakwa, seorang warga palestin ditembak semalam selepas askar ternampak suspek yang cuba melintasi pagar keselamatan secara haram di kawasan bandar Tulkarm Tebing Barat.

“Askar terbabit bertindak menahan suspek mengikut prosedur operasi standard, menggunakan tembakan langsung,” kata jurucakap tentera.

Kementerian Kesihatan Palestin mengesahkan lelaki berkenaan dibunuh.

Beberapa jam kemudian, tentera berkata, seorang orang awam menembak seorang warga Palestin yang bersenjatakan pisau yang memecah masuk ke penempatan Tekoa di Tebing Barat.

Kementerian Kesihatan Palestin mengesahkan, seorang warga Palestin berusia 17 tahun terbunuh di lokasi kejadian.

Juga pada Ahad, polis Israel mendakwa, seorang warga Palestin menikam salah seorang pegawai mereka di luar Kota Lama Baitulmaqdis dan ditembak.

Kedua-duanya yang mengalami kecederaan sedang dirawat. – Agensi


Tiada lagi amaran kepada pihak pasang bendera terbalik

JOHOR BAHRU, 20 Zulhijjah 1441H, Isnin – Mana-mana pihak yang didapati memasang Jalur Gemilang secara terbalik selepas ini tidak lagi akan diberikan amaran atau kompromi, tetapi akan terus dikenakan tindakan tegas.

Ketua Polis Johor, Datuk Ayob Khan Mydin Pitchay berkata, kertas siasatan di bawah Seksyen 504 Kanun Keseksaan atau Seksyen 233 Akta Komunikasi dan Multimedia 1998 akan dibuka terhadap mereka yang masih tidak tahu menghormati bendera negara sendiri.

“Isu pasang bendera Malaysia terbalik sudah banyak kali dibuat, negara kita sudah 63 tahun merdeka dan ini tidak sepatutnya berlaku.

“Selepas ini saya tidak lagi akan memberi amaran. Jika ada lagi kes ini saya akan arahkan pegawai penyiasat untuk buka kertas siasatan. Tiada lagi permohonan maaf akan diberikan selepas ini,” katanya.

Beliau berkata demikian dalam sidang akhbar di Ibu Pejabat Polis Kontinjen (IPK) Johor di sini hari ini.

Terdahulu, tular gambar Jalur Gemilang yang dipasang secara terbalik di Sekolah Jenis Kebangsaan Cina (SJKC) di Kluang, Johor.

Gambar kejadian itu menjadi tular selepas dikesan orang awam yang melalui di hadapan sekolah berkenaan.

Pemimpin lembaga pengelola sekolah, Lee Siong Moon berkata, kesilapan itu berpunca daripada seorang pekerja am yang berumur 50 tahun.

“Kami menyedari berlaku sesuatu yang tidak kena semasa bendera dipasang dan segera melakukan pembetulan, tetapi tindakan netizen adalah lebih pantas.

”Pada masa itu, terdapat dua bendera yang dipasang secara silap dan dijadikan isu oleh orang yang berjaya merakamkannya, pihak sekolah kesal dan kecewa dengan apa yang berlaku,” katanya kepada Sinchew Daily.

Bagaimanapun, Ayob Khan seperti dilapor Sinar Online berkata, tindakan meletakkan kesalahan itu ke atas pihak lain adalah tidak wajar dan tidak bertanggungjawab.

Beliau berkata, ‘kesalahan’ tersebut adalah kali terakhir dan selepas ini tindakan undang-undang akan dikenakan terhadap mana-mana pihak yang tergamak berbuat demikian.


Anwar rela disiasat, jika didapati terlibat rasuah

PERMATANG PAUH, 11 Zulhijjah 1444H, Jumaat – Perdana Menteri, Datuk Seri Anwar Ibrahim bersedia memberi kerjasama termasuk disiasat mana-mana pihak berkuasa sekiranya beliau didapati terlibat dalam kes rasuah.

Anwar berkata, selama tujuh bulan diberikan amanah untuk mentadbir negara, tiada satu kepentingan pun diberikan kepada keluarganya.

“Kalau kata saya terlibat kes rasuah, gunakan wang mengayakan Wan Azizah, Nurul Izzah dan anak-anak. Itu boleh bawa (lapor kepada pihak berkuasa),” katanya ketika berucap pada Kenduri Qurban di Masjid Jamek An-Nur Guar Perahu, Seberang Perai Tengah, dekat sini.

Pada masa sama, Anwar juga mengulangi kenyataan bahawa beliau tidak pernah berdendam dengan sesiapa serta mengarahkan Suruhanjaya Pencegahan Rasuah Malaysia (SPRM) untuk menyiasat mana-mana individu yang terpalit dengan kes rasuah ketika ini.

“Sesiapa sahaja disiasat SPRM, itu kerja SPRM. Saya tidak arahkan kerana saya tidak mahu memfitnah.

“Saya sendiri melalui liku-liku hidup yang susah. Jadi apabila ada kuasa, takkan saya nak buat kerja sebegitu (politik dendam)…kalau lakukannya maknanya kita serupa sahaja (pimpinan dulu),” kata Anwar.

Perdana Menteri menegaskan tidak akan bertolak ansur dengan mana-mana menteri serta timbalan menteri dalam Kerajaan Perpaduan mahupun bekas menteri sekiranya mereka terlibat dalam kes rasuah.

Menurutnya, dalam perkara itu semua badan penguat kuasa seperti SPRM, Lembaga Hasil Dalam Negeri, Bank Negara dan Polis Diraja Malaysia (PDRM) telah diarahkan menjalankan tanggungjawab dengan tegas dan berani dalam kes rasuah.

Anwar berkata, komitmennya untuk membanteras amalan rasuah diterima baik dan tidak pernah dibantah oleh setiap parti dalam Kerajaan Perpaduan, ini termasuk segala perancangan untuk setiap pembangunan di negara ini.

“Dalam kerajaan ada UMNO, Barisan Nasional, DAP, GRS (Gabungan Rakyat Sabah) dan GPS (Gabungan Parti Sarawak) belum pernah saya dapat sekalipun apa-apa bantahan daripada mereka, sama ada untuk pembangunan umat Islam, tata kelola dan banteras rasuah.

“Saya dengar bantahan dari luar sahaja…tidak hadapi masalah sebab kita melakukan perbincangan…Maka berilah peluang kita mentadbir negara ini kerana ia hampir rosak. Siapa jadi menteri dan semua kaya-raya itu, kena tukar,” kata Anwar. – Bernama


Filipina belanja AS$375 juta beli sistem peluru berpandu India

MANILA, 12 Jamadilakhir 1443H, Sabtu – Filipina memuktamadkan perjanjian bagi memiliki sistem peluru berpandu anti kapal buatan India yang bernilai AS$375 juta bagi meningkatkan keupayaan pasukan ketenteraan maritim negaranya.

Setiausaha Pertahanan Filipina, Delfin Lorenzana berkata, di bawah perjanjian berkenaan dengan kerajaan India, BrahMos Aerospace Private Ltd akan menghantar peralatan tersebut.

“Antaranya tiga bateri, operator kereta api dan penyelenggaraan selain menyediakan sokongan logistik bagi pembelian tersebut.

“Filipina kini berada di peringkat akhir projek lima tahun bagi memodenkan kesemua peralatan ketenteraan negara termasuk kapal perang yang dimiliki sejak Perang Dunia Kedua yang pernah digunakan Amerika Syarikat (AS) dalam Perang Vietnam,” katanya.

Tambah Lorenzana, Manila bakal menjadi negara pertama yang membeli peralatan berkenaan dari India.

BrahMos merupakan syarikat usaha sama antara India dan Russia yang membangunkan peluru berpandu pelayaran terpantas di dunia.

Sistem anti kapal baharu itu bertujuan untuk menghalang kapal asing daripada menceroboh zon ekonomi eksklusif (EEZ) sepanjang 200 batu nautika (370 kilometer) negara.

“Ia sebahagian daripada pertahanan wilayah kami,” kata jurucakap Angkatan Tentera Filipina, Kolonel Ramon Zagala.

Pada 2018, Filipina membeli peluru berpandu Spike ER buatan negara haram Israel, yang pertama membabitkan sistem peluru berpandu bawaan kapal untuk pertahanan maritim. – Agensi


Banjir: Teruskan doa, munajat mohon perlindungan

BANGI, 26 Jamadilawal 1444H, Rabu – Semua pihak diminta terus berdoa dan bermunajat memohon perlindungan, keselamatan dan kesejahteraan negara, susulan musibah banjir melanda negeri-negeri Pantai Timur.

Menteri di Jabatan Perdana Menteri (Hal Ehwal Agama), Datuk Mohd Na’im Mokhtar berkata, beliau juga sudah meminta Jabatan Kemajuan Islam Malaysia (Jakim) untuk mengadakan solat hajat di tiga masjid utama iaitu Masjid Negara, Masjid Putra dan Masjid Tuanku Mizan Zainal Abidin, Putrajaya.

Beliau berkata, Jabatan Agama Islam Wilayah Persekutuan (Jawi) juga akan bekerjasama untuk mengadakan solat hajat di masjid dan surau Wilayah Persekutuan.

“Saya amat bersimpati dan berdukacita dengan keadaan mangsa banjir dan masyarakat yang sedang berhadapan dengan situasi ini.

“Semua pihak diminta mengambil langkah berwaspada serta sentiasa mematuhi arahan pihak berkuasa demi keselamatan diri dan keluarga masing-masing,” katanya dalam kenyataan, hari ini.

Mohd Na’im turut berharap seluruh mangsa banjir dan ahli keluarga sentiasa tabah serta sabar dengan ujian berkenaan.

“Semoga urusan seluruh anggota keselamatan, jentera barisan hadapan, sukarelawan dan semua pihak dipermudahkan Allah SWT jua,” katanya.

Setakat malam tadi, jumlah keseluruhan mangsa banjir yang masih berlindung di pusat pemindahan sementara (PPS) di lima negeri meningkat kepada 71,208 orang dengan Kelantan dan Terengganu terus merekodkan peningkatan bilangan mangsa.


Rafizi jangka Dewan Rakyat dibubar seawal Ogos atau September

KUALA LUMPUR, 20 Zulkaedah 1443H, Isnin – Bekas Ahli Parlimen Pandan, Rafizi Ramli mengumumkan akan mula berkempen menghadapi Pilihan Raya Umum Ke-15 (PRU-15), pada 1 Julai ini.

Beliau mengambil keputusan itu selepas meramalkan Dewan Rakyat akan dibubar seawal Ogos atau September 2022 untuk membolehkan Bajet 2023 dibentangkan oleh kerajaan baharu.

Rafizi berkata, kempennya akan dilaksanakan secara tersusun setiap minggu mengikut jadual yang sudah ditetapkan.

Katanya, tumpuan utama kempen tersebut adalah untuk meyakinkan pengundi dari tiga kumpulan.

“Kumpulan itu adalah pengundi tegar PKR dan Pakatan Harapan (PH) di kerusi utama yang perlu dipertahankan; kedua, pengundi atas pagar yang mengundi di kerusi utama yang perlu dipertahankan.

“Ketiga, pengundi kali pertama (dalam kalangan pengundi muda bawah 25 tahun dan mereka yang tidak pernah mengundi selama ini) di kerusi utama yang perlu dipertahankan,” katanya dalam kenyataan.

Rafizi berpandangan, PKR dan Pakatan Harapan (PH) boleh menjadi blok terbesar di Dewan Rakyat selepas PRU-15 jika jumlah pengundi tegar pelbagai bangsa yang sebelum ini mengundi PKR dan PH dapat ditingkatkan untuk mencecah 70 peratus jumlah keluar mengundi.

“Purata 60 peratus keluar mengundi daripada jumlah pengundi sedia ada sejak beberapa Pilihan Raya Negeri (PRN), iaitu peningkatan 10 peratus,” katanya.

Rafizi berkata, PKR dan PH juga perlu berjaya memikat kembali lima peratus pengundi atas pagar yang beralih sokongan selepas PRU-14 untuk kembali mengundi.

“PKR dan PH juga boleh berjaya jika mendapat 30 peratus daripada jumlah pengundi kali pertama pelbagai kaum,” katanya.


Tiada pertemuan di Arab Saudi, apa berlaku?

SEHARI dua ini media sibuk melaporkan tentang lawatan PMx ke Arab Saudi. Dikatakan lawatan kali ini hambar apabila kedatangan PMx tidak mendapat sambutan dari pemerintah sana.

Walaupun PMx berada selama 3 hari namun tidak ada berita yang mengatakan adanya pertemuan dengan Putera Mahkota Saudi atau Crown Prince, Mohamad Bin Salman. Ini bertentangan dengan laporan wari pejabat Kementerian Luar yang mengatakan akan nada pertemuan tersebut pada awalnya.

Tidak pasti apakah sebenarnya yang berlaku tetapi jika benar tidak ada pertemuan ini maka sudah tentu merupakan satu tamparan yang hebat kepada negara.

Mana mungkin seorang Ketua Negara dilayan sebegini rupa. Hubungan Malaysia dan Arab Saudi bukan baru malah begitu rapat dan setiap kali lawatan PM ke sana akan mendapat sambutan yang hebat.

Mana mungkin Kementerian Luar sengaja membuat kenyataan jika tidak ada pengesahan dari pihak Istana Arab Saudi. Macam tidak masuk akal kerana selalunya perkara sebegini akan diuruskan melalui kedutaan negara berkenaan.

Apa yang membimbangkan ialah suasana geopolitik dunia hari ini yang sedang melakukan satu perubahan besar. Peperangan Rusia dan Ukraine telah menimbulkan satu Blok Baharu Dunia yang diketuai oleh China dan Rusia. Kedua-dua negara ini terkenal sebagai pesaing kepada Barat terutama Amerika Syarikat.

Kebangkitan kedua-dua negara ini sangat membimbangkan US apatah lagi beberapa negara sudah mula menyatakan akan bersama dalam gabungan baharu ini seperti Iran, Turkiye dan juga India. Arab Saudi juga mula menunjukkan sikap positif kearah penggabungan kepada Blok Baharu ini.

Adakah kerana Malaysia dilihat agak rapat dengan USA menyebabkan kerajaan Arab Saudi mula menunjukkan sikap mereka? Ini satu perkara yang perlu diteliti dan dikaji.

Dominasi USA terhadap negara-negara teluk terutama Arab Saudi sudah dimaklumi dan berjalan semenjak tahun 1938 apabila minyak mula-mula ditemui.

Mungkin kerana sudah bosan dengan kawalan dari USA maka Raja Saudi merasakan sudah sampai masa untuk keluar dari belengu Barat. Kalau diukur dari segi peluang perniagaan Blok Baharu ini menjanjikan jumlah pasaran yang begitu luas dengan kadar penduduk sekitar hampir 4 billion.

Arab Saudi juga sedar bahawa mereka tidak boleh lagi bergantung kepada minyak sebagai hasil utama negara sebaliknya mereka kini berusaha keras kepada aktiviti pelancongan. Dengan potensi penduduk yang begitu ramai pelancongan pasti akan mampu mendatangkan pendapatan yang lumayan.

Mungkin PMX dan team perlu melihat perkara ini dan beranjak kepada Blok Baharu!

Aminuddin Yahaya


Makin buruk krisis jika Russia tarik balik perjanjian Laut Hitam

GENEVA, 24 Zulkaedah 1444H, Selasa – Setiausaha Agung PBB, Antonio Guterres melahirkan kebimbangan sekiranya Russia menarik balik perjanjian yang membolehkan eksport bijirin dan baja dari tiga pelabuhan Laut Hitam di Ukraine, 17 Julai depan.

Moscow sebelum ini mengancam menarik diri daripada perjanjian – Inisiatif Bijirin Laut Hitam yang dikendalikan PBB dan Turkiye – sekiranya penghantaran baja dan bijirin keluaran Russia tidak disingkirkan.

“Saya prihatin dalam hal ini dan kami telah bekerja keras bagi memastikan ia dapat mengekalkan inisiatif Laut Hitam.

“Ia sekali gus memudahkan bahan-bahan untuk dieksport dalam usaha tangani krisis keselamatan makanan global,” katanya.

Justeru, bagi meyakinkan Russia dalam memberi persetujuan, Memorandum Persefahaman tiga tahun telah dibuat dan pegawai PBB bersetuju membantu Russia untuk mengeksport bijirin dan baja keluarannya sendiri.

Walaupun eksport bijirin dan baja Russia tidak tertakluk kepada sekatan Barat yang dikenakan selepas pencerobohan Russia-Ukraine, namun Moscow berkata, sekatan ke atas pembayaran, logistik dan insurans adalah halangan kepada penghantaran tersebut.

Sabtu lalu, Timbalan Menteri Luar Russia, Sergey Vershinin memaklumkan, pihaknya tidak boleh berpuas hati dengan memorandum yang ditandatangani sebelum ini dan bersedia untuk menangguhkan perjanjian itu pada bila-bila masa sahaja.

Beliau berkata demikian selepas mengadakan mesyuarat dengan pegawai tertinggi perdagangan PBB, Rebeca Grynspan di Geneva.

Russia kemudian membuat tuntutan supaya menyambung semula eksport ammonianya melalui saluran paip ke Pelabuhan Pivdennyi di Ukraine dan membuat penyambungan semula Bank Pertanian Russia (Rosselkhozbank) kepada sistem pembayaran antarabangsa, SWIFT. – Agensi


Pemimpin negeri harus jadi contoh baik, bukan mencerca

JITRA, 18 Muharram 1445H, Sabtu – Perdana Menteri Datuk Seri Anwar Ibrahim berkata pemimpin negeri seharusnya memberikan contoh yang baik kepada golongan muda melalui dakwah secara hikmah dan bukannya dengan mengeluarkan perkataan mencerca orang lain.

Beliau berkata, pemimpin negeri perlu menjadi tokoh yang boleh dijadikan ikutan baik dalam kalangan anak muda dan sepatutnya memberikan penerangan tentang perancangan dibuat dan telah pun dibuat untuk membangunkan negeri.

“Dalam dakwah menyeru kepada kebaikan, itu suatu yang dituntut… seruan dakwah ini mestilah dengan cara hikmah. Seru dengan baik, jangan seru dengan cerca.

“Kita nak tunjuk tokoh. Kita terang apa nak buat, apa dah buat, masalah rakyat di Kedah ini antara negeri miskin,” katanya ketika berucap pada Taaruf Perpaduan di Bilik Gerakan Utama Harapan-BN (Barisan Nasional) di sini malam tadi.

Turut hadir calon Pilihan Raya Negeri (PRN) Kedah bagi kawasan Dewan Undangan Negeri (DUN) Jitra Datin Sabrina Ahmad daripada Pakatan Harapan (PH) dan calon DUN Bukit Kayu Hitam Zainol Abidin Mohamad daripada BN.

Anwar berkata, pemimpin negeri juga sepatutnya mempunyai hubungan baik dengan Kerajaan Persekutuan bagi membolehkan rundingan dapat dilakukan untuk pembangunan negeri termasuk menarik pelaburan sekali gus memberikan impak positif kepada rakyat.

“Saya bawa pelabur Jerman, keputusan besar (RM25 bilion) pi Kulim, Negeri Kedah, bukan dia (Menteri Besar Datuk Seri Muhammad Sanusi Md Nor), (tetapi) Kerajaan Pusat… yang buat Taman Teknologi Tinggi Kulim (KHTP) itu Kerajaan Persekutuan, yang bawa pelaburan itu Kerajaan Persekutuan, yang sebulan sudah, dia mai runding dengan saya, bukan runding dengan depa.

“Sebab apa dia runding dengan saya? Bukan sebab saya Anwar, sebab saya pimpin Kerajaan Perpaduan, Kerajaan Perpaduan itu stabil, siapa Kerajaan Perpaduan? PH, BN, tunggaknya termasuk UMNO dan Keadilan (PKR).

” …yang penting kita kena buat, saya terang di Kedah ini antara negeri yang miskin, nak menang nak pimpin bukan daripada segi orang maki dan jerit, orang yang reti buat kerja, boleh berunding dengan Kerajaan Persekutuan, nak sokong kerajaan, sokong yang boleh bagi sumbangan, yang nak bersyarah tak payah jadi wakil rakyat, nak pimpin negeri ini kena ada dasar dia,” katanya.

Justeru, Anwar berharap rakyat Kedah memberi peluang kepada gabungan parti dalam Kerajaan Perpaduan untuk berusaha mencari jalan membela nasib rakyat sekali gus mengangkat martabat rakyat di negeri itu.

“Kita nak cari jalan supaya nasib rakyat Kedah kita angkat, saya minta percaya satu saja, kita akan lakukan sebaik mungkin, kita doa supaya kita laksanakan sedaya upaya kita, angkat martabat rakyat negara kita bermula di Kedah,” katanya.

Dalam pada itu, ketika berucap di Jelajah Perpaduan MADANI Alor Setar di Alor Mengkudu malam tadi, Perdana Menteri berkata, terdapat indikasi yang menunjukkan pengundi di Kedah menolak pemimpin yang gemar mencari gaduh dan suka menghina serta memaki hamun pemimpin lain.

“Ada satu gerakan di mana rakyat (Kedah) tidak mahu lagi (pemimpin) gaduh-gaduh… rakyat Kedah mahu satu negeri yang bersatu padu, maju ekonominya serta menjaga rakyat yang miskin.

“Ini guna kuasa hari-hari maki orang. Apa saya teruk sangatkah? Tak baik macam itu, gaduh sikit-sikit tak apa tapi jangan hari-hari maki,” katanya.

Beliau berkata sepanjang lapan bulan menjadi Perdana Menteri, tiada sebarang salah laku yang membabitkan anggota pentadbiran di bawahnya.- Bernama


Jangan bisu bila Islam dihina!

BANGI, 8 Ramadan 1442H, Selasa – Video mempromosikan judi yang tular di media sosial, dipercayai berpunca daripada kegagalan pihak berkuasa menyekat perkembangan industri perjudian.

Terdahulu, tular dua klip video iklan judi bertemakan Hari Raya, dipercayai diterbitkan syarikat menyediakan platform perjudian secara dalam talian menerusi laman sesawang.

Video iklan berkenaan dianggap menghina umat Islam pada bulan Ramadan dan cuba mempengaruhi muslim bermain judi bagi mencari dana untuk pulang berhari raya.

Kesal dengan insiden itu, Presiden Persatuan Kebajikan Darul Islah (Perkid), Ustaz Masridzi Sat menggesa pihak berkuasa memandang serius isu berkenaan.

“Jangan pergunakan agama untuk anda naik lepas itu anda lupa tanggungjawab untuk membela agama.

“Ini melampau. Kalau anda lupa nak bela NGO, kami boleh bersabar tapi jangan agama dihina kita jadi…bisu,” katanya menerusi video dimuatnaik di Facebook hari ini.

Pada masa sama, beliau pelik isu-isu menyentuh sensitiviti masih berlaku walaupun DAP tidak lagi memerintah negara.

Lebih pelik lagi kes kematian anggota bomba, Muhammad Adib Mohd Kassim; Harimau Pembebasan Tamil Eelam (LTTE) serta penghinaan tulisan Jawi yang memerlukan tindakan berlalu begitu sahaja.

“Yang pasti kerajaan bertukar. Anda semua yang berdemo bersama kami sekarang sudah jadi menteri. Pegang jawatan besar, gaji puluhan ribu. Sekarang waktu buktikan,” katanya.